Rybanič podal dovolanie, vecou sa bude zaoberať najvyšší súd

Rybaniča koncom júna odsúdili na podmienečný trojročný trest.

BRATISLAVA. Bývalý zamestnanec banky Filip Rybanič, ktorého koncom júna Krajský súd v Bratislave (KS) odsúdil na podmienečný trojročný trest s jednoročným odkladom a skúšobnou lehotou, podal voči právoplatnému rozsudku už koncom leta dovolanie. "Dovolanie bolo podané na Okresný súd Bratislava V (OS) 28. augusta prostredníctvom obhajcu. Následne ho OS 5. augusta zaslal na Krajskú prokuratúru v Nitre. (KP v Nitre na pokyn generálneho prokurátora Jaromíra Čižnára z roku 2016 dozorovala prípad Rybaniča - pozn. TASR)," povedal v stredu pre TASR hovorca KS Pavol Adamčiak. Ako dodal, následne bolo súdu doručené vyjadrenie KP v Nitre, ktoré OS Bratislava V zaslal 20. augusta obhajcovi. "Po vykázaní doručenia tohto vyjadrenia bude súdom predmetný trestný spis spolu s dovolaním predložený dovolaciemu Najvyššiemu súdu Slovenskej republiky na rozhodnutie o podanom dovolaní," objasnil hovorca KS. Senát KS koncom júna úplne nepotvrdil rozsudok OS Bratislava V, ktorý Rybaniča v septembri 2018 uznal za vinného zo zločinu ohrozenia obchodného, bankového, poštového, telekomunikačného a daňového tajomstva. OS Bratislava V mu vtedy vymeral trojročný trest s päťročným odkladom a skúšobnou lehotou. Podľa odvolacieho krajského súdu sa Rybanič dopustil protiprávneho správania, spáchal zločin, keď poskytol informácie o stavoch účtov neoprávneným osobám. KS nariadil vypracovať Rybaničovi aj písomnú analýzu, v čom spočíva bankové tajomstvo. Na rozdiel od pôvodného verdiktu sa však nemusel Rybanič ospravedlniť exministrovi vnútra Robertovi Kaliňákovi (Smer). Následne na začiatku júla Rybanič oznámil zánik mandátu poslanca v Rači.


Cvičenie Západ 2017 bude pokračovať s jadrovými zbraňami, varuje poľský minister

Jadrové zbrane neboli zahrnuté do programu manévrov, uviedol Antoni Macierewicz.

VARŠAVA. Rusko-bieloruské vojenské cvičenie Západ 2017 bude pokračovať aj po ich stredajšom oficiálnom ukončení, a to "s použitím jadrových zbraní, čo nebolo zahrnuté do programu manévrov", uviedol poľský minister obrany Antoni Macierewicz v rozhovore pre spravodajskú televíziu TVP Info. Macierewicz k cvičeniu taktiež povedal, že je nielen najväčšie, ale aj najagresívnejšie a najmultifunkčnejšie zo všetkých ruských cvičení za posledných 30 rokov. Podľa agentúry TASS sa manévre pod kódovým názvom Západ 2017 oficiálne začali 14. septembra a skončiť sa majú v stredu. Vojenské cvičenie Západ 2017 sa za účasti 12.700 vojakov armád Bieloruska a Ruska koná zväčša na území Bieloruska, ale aj na troch polygónoch v Rusku vrátane výcvikového priestoru v Leningradskej oblasti, ktorý v pondelok navštívil ruský prezident Vladimir Putin v sprievode ministra obrany Sergeja Šojgu. Cvičenia sú zamerané na simulovanie bojových situácií na zemi, vo vzduchu a na mori. Zúčastňuje sa na nich 12.700 vojakov, uviedlo ruské ministerstvo obrany. Nemecká ministerka obrany Ursula von der Leyenová však vyhlásila, že skutočný počet účastníkov cvičenia môže byť až 100-tisíc. Ukrajinský prezident Petro Porošenko vyjadril obavy, že počas cvičenia by Rusko mohlo na území Bieloruska vytvoriť úderné vojenské jednotky pre útok na Ukrajinu. Generálny tajomník NATO Jens Stoltenberg uviedol, že Aliancia bude podrobne monitorovať priebeh týchto cvičení. Moskva opakovane ubezpečovala, že manévre nie sú prípravou na inváziu do Poľska a Litvy - členských štátov NATO - alebo na Ukrajinu, ktorá sa o členstvo v Aliancii uchádza. Všetky tri zmienené štáty susedia s Ruskou federáciou. "Tieto cvičenia sú výlučne obranné a nekladú si za cieľ žiadnu krajinu alebo skupinu štátov," tvrdí ruský rezort obrany. Bielorusko na cvičenie pozvalo aj viac ako 80 medzinárodných pozorovateľov z OSN, Organizácie pre bezpečnosť a spoluprácu v Európe (OBSE), Medzinárodného výboru Červeného kríža, ako aj zástupcov Poľska, pobaltských a škandinávskych štátov a Ukrajiny. Pozvaní boli aj vojenskí atašé akreditovaní v Minsku.


Priemerná nominálna mzda za minulý rok prekročila tisíceurovú hranicu.

BRATISLAVA. Väčšina Slovákov nie je spokojná so svojim zárobkom a do ideálneho platu im chýba sto a viac eur. Priemerná nominálna mzda za minulý rok prekročila tisíceurovú hranicu, nominálne vzrástla o 6,2 percenta a predstavovala 1013 eur. Podpisoval sa pod to hlavne priaznivý ekonomický vývoj v minulom roku, ktorý bol najciteľnejší počas prvých troch kvartálov. Toľko percent Slovákov má plat aspoň tisíc eur. "Rast HDP bol ťahaný ako zahraničným dopytom, tak aj domácou spotrebou. To sa prelievalo aj do pozitívneho vývoja na trhu práce, kde nezamestnanosť klesala a mzdy rástli. Firmy totiž museli ponúkať lepšie platové ohodnotenie, pokiaľ chceli získať kvalifikovaných pracovníkov," vysvetľuje analytička Poštovej banky Jana Glasová. Priemerná mzda síce narástla, ale plat nad tisíc eur má iba 39 percent Slovákov. Väčšina, 61 percent ekonomicky aktívneho obyvateľstva, dostáva výplatu s trojmiestnou sumou. Navyše, Slovensko je v rámci EÚ stále na chvoste. Menej v priemere zarábajú už len v šiestich krajinách (Poľsko, Lotyšsko, Maďarsko, Litva, Rumunsko, Bulharsko). Najvyššiu priemernú mzdu, ktorá prekračuje hranicu 4000 eur, majú v Luxembursku, Dánsku a v Holandsku. Nech už zarábame koľkokoľvek, väčšine z nás chýba pár stovák do ideálneho príjmu, do uspokojenia svojich potrieb či na úhradu nečakaných výdavkov. "Z prieskumu vyplýva, že by sme chceli zarábať v priemere aspoň o 100 eur viac ako je priemerná mesačná mzda za rok 2018. Ideálny príjem Slovákov je 1129 eur. Pritom predstava o plate, ktorý by priniesol pocit spokojnosti, je u mužov o 200 eur vyššia ako u žien," dodáva hovorkyňa banky Lýdia Žáčková. Aj pri otázke ideálneho príjmu sa otvárajú pomyselné nožnice. Platí, že tí najchudobnejší chcú málo a tí najbohatší, naopak, najviac. Tí, ktorí zarábajú do 600 eur, by boli spokojní aj so zárobkom hraničiacim s tisíckou. A tým, ktorí si každý mesiac tisícku zarobia, tisícka nestačí, potrebovali by aspoň 1500 eur. Predstavy o ideálnom príjme sa líšia aj regionálne. Košičania a obyvatelia Banskobystrického kraja by sa v priemere uspokojili aj so mzdou do 1000 eur, všetci ostatní by chceli zarábať viac. Medzi najnáročnejších v tomto smere patria Bratislavčania. K spokojnému životu potrebujú niečo cez 1300 eur. Obyvateľom Trnavského kraja by stačilo zarábať aj o stovku menej. Najvyššie finančné predstavy o odmene za svoju prácu majú Slováci v produktívnom veku 36 - 45 rokov (1200 eur). Platové požiadavky s pribúdajúcim vekom a pravdepodobne aj so znižujúcim sa úverovým zaťažením postupne klesajú. Ľuďom od 56 rokov stačí zárobok pod tisíc eur. "Nech už zarábame koľkokoľvek, väčšine z nás chýba pár stovák do ideálneho príjmu, do uspokojenia svojich potrieb či na úhradu nečakaných výdavkov. Či už je to nový elektrospotrebič, ktorý nám ušetrí čas, energiu a v konečnom dôsledku aj peniaze alebo nepredvídateľné náklady na opravu auta, nedoplatky, študijné výdavky detí a podobne," uviedla Lýdia Žáčková. "Peniaze zo spotrebného úveru ľudia najčastejšie investujú do bývania, jeho rekonštrukcie, zariadenia, kúpy spotrebného tovaru, ale berú si ich aj za účelom organizovania rodinných osláv alebo refinancovania iných úverov," uzatvára hovorkyňa banky.


Po Slovensku má aj Poľsko nový zákon upravujúci činnosť prepravných platforiem

Zákon nadobudne platnosť 1. januára 2020.

BRATISLAVA. Po Slovensku prijali nový zákon upravujúci prevádzku moderných prepravných platforiem aj v Poľsku. Zákon nadobudne platnosť 1. januára 2020 a Poľsko ním reaguje na rastúcu obľúbenosť mobilných prepravných aplikácií. Ako v piatok informovala spoločnosť Bolt, ktorá pôsobí aj na Slovensku, nová legislatíva u našich severných susedov zmierňuje niektoré doteraz platné povinnosti. Doposiaľ musela byť cena za prepravu vyúčtovaná taxametrom, po novom k jej výpočtu postačí digitálna platforma. Ľudia, ktorí sa budú chcieť stať vodičom, nebudú musieť preukázať znalosť mesta a miestnych právnych predpisov.Bolt pozitívne hodnotí liberalizáciu osobnej prepravy v strednej Európe. "Oceňujeme, že sa po Slovensku aj Poľsko ako ďalší zo štátov v strednej Európe rozhodlo vytvoriť moderný zákon, ktorý reguluje oblasť osobnej prepravy. Poľsko týmto krokom dalo jasne najavo, že je inovatívne zmýšľajúcim štátom, ktorý sa nebojí nových ekonomických modelov a masového využitia technológií v doprave," povedal regionálny manažér Boltu pre strednú Európu Roman Sysel. Spoločnosť funguje v Poľsku v pätnástich mestách, čo je najviac zo všetkých krajín, kde pôsobí. Bolt, predtým známy ako Taxify, je európskou prepravnou platformou s cieľom poskytovať jednoduchú, rýchlu a spoľahlivú dopravu v mestách. Na Slovensku je najväčšou platformou na sprostredkovanie osobnej dopravy autami. V súčasnosti tu pôsobí v siedmich mestách, v roku 2017 začal ešte ako Taxify v Bratislave a v roku 2018 rozšíril činnosť v ďalších šiestich mestách - v Košiciach, Žiline, Banskej Bystrici, Nitre, Prešove a Trnave. SR je podľa počtu miest na štvrtom mieste zo všetkých krajín s prevádzkou Boltu.Platformu založil Markus Villig v Estónsku v roku 2013. Bolt má 25 miliónov zákazníkov, je jednou z najrýchlejšie rastúcich dopravných platforiem v Európe a Afrike s investormi, vrátane spoločností Daimler, Didi Chuxing, korelya Capital. Peniaze do nej vložil aj spoluzakladateľ spoločnosti TransferWise Taavet Hinrikus. Bolt pôsobí v 115 mestách v 33 krajinách na piatich kontinentoch, z toho v Európe v 74 mestách v 21 krajinách, v Afrike v 25 mestách v šiestich štátoch, v Ázii v ôsmich mestách v štyroch krajinách.


Poslanci schválili návrh zákona o metrológii

BRATISLAVA. Väčšia ochrana spotrebiteľov či vyšší stupeň zosúladenia meradiel s inými štátmi. Toto sú ciele návrhu zákona o metrológii z dielne Úradu pre normalizáciu, metrológiu a skúšobníctvo SR, ktorý v utorok poslanci Národnej rady SR schválili. Právna norma má vstúpiť do platnosti od 1. júla 2018. Návrh upravuje pôsobnosť orgánov štátnej správy pre oblasť metrológie, zákonné meracie jednotky a ich používanie, členenie a používanie meradiel, národné etalóny a dohľad nad národnými etalónmi. Rieši tiež certifikované referenčné materiály, požiadavky na určené meradlá, spôsob metrologickej kontroly určených meradiel a povinne kalibrovaných meradiel a subjekty, ktoré môžu metrologickú kontrolu vykonávať. Ďalej úradné meranie, spotrebiteľské balenia, činnosť podnikateľov, ktorí montujú a opravujú určené meradlá a ktorí balia alebo dovážajú spotrebiteľské balenia, metrologický dozor, ukladanie pokút a vzťah k zahraničiu. Návrh podľa Úradu pre normalizáciu, metrológiu a skúšobníctvo v plnej miere akceptuje požiadavky vyplývajúce z medzinárodných aj európskych dokumentov, ktoré sú kladené na meradlá, metrologické výkony, spotrebiteľské balenia a na metrológiu ako takú. Plénum národnej rady zároveň pri hlasovaní odobrilo aj pozmeňujúci návrh k tomuto zákonu z dielne poslancov vládnej SNS. V rámci neho sa upravuje zákon o štátnej štatistike. Poslanci napríklad navrhli upresnenie určitých pojmov v súvislosti s ochranou osobných údajov, ktoré sú súčasťou štatistických údajov. Zároveň zdôraznili, že systematicky a plánovite vykonávané činnosti v rámci štátnej štatistiky majú nadrezortné postavenie, ktoré možno hodnotiť ako verejný záujem. Pozmeňujúci návrh preto podľa nich explicitne pomenúva tento charakter štátnej štatistiky.


Vojna s Iránom by zničila globálnu ekonomiku, tvrdí saudský princ

WASHINGTON. Saudskoarabský korunný princ Muhammad bin Salmán si myslí, že vojna s Iránom by zničila globálnu ekonomiku a preto uprednostňuje nevojenské riešenie napätých vzťahov svojej krajiny s týmto regionálnym súperom. Informovala o tom britská spravodajská stanica BBC. "Ak svet neurobí dôrazné a rozhodné opatrenia na odradenie Iránu, uvidíme ďalšiu eskaláciu, ktorá ohrozí globálne záujmy," uviedol bin Salmán v nedeľňajšom rozhovore pre reláciu americkej televízie CBS 60 minút. "Dodávky ropy budú prerušené a jej ceny vyskočia na nepredstaviteľne vysoké hodnoty, aké sme v našom živote nevideli," dodal. Pripomenul, že v regióne do ktorého patria obe krajiny, sa nachádza asi 30 percent energetických zdrojov, prechádza tadiaľ asi 20 percent globálnych obchodných trás a tvoria sa tam štyri percentá globálneho HDP. "Predstavte si, že všetky tieto tri veci sa zastavia," uviedol. Podľa neho to bude znamenať "úplný kolaps svetovej ekonomiky, nielen Saudskej Arábie alebo krajín Blízkeho východu." Útoky na saudskoarabské ropné zariadenia Bikajk a Churajs zo 14. septembra, ku ktorým sa prihlásili jemenskí šiitskí povstalci húsíovia podporovaní Iránom, ale Rijád a USA z nich obviňujú priamo Irán, označil za nezmyselný. Všetci chcú novú dohodu s Iránom, Teherán ale nechce rokovať. Keby Irán prestal podporovať húsíov, politické východisko by sa dalo dosiahnuť oveľa ľahšie, povedal bin Salmán.


Firmy skupiny Falck na Slovensku majú nového šéfa

BRATISLAVA. Novým generálnym riaditeľom Falck Healthcare, Falck Pharma a Falck Academy sa od 1. januára stal Waldemar Krzysztof Kmiecik. Všetky tri spoločnosti pôsobia v rámci skupiny Falck na Slovensku. V rámci divízie Healthcare bude zodpovedný za riadenie a rozširovanie siete moderných polikliník a rehabilitačných centier po celom Slovensku a taktiež špecializovaných pracovísk, akým je napríklad Pneumo-alergo centrum v Bratislave. Informoval o tom hovorca skupiny Falck na Slovensku Vladimír Vanko. "Mojou snahou bude upevniť a ďalej rozvíjať aj naše pôsobenie v oblasti pracovnej zdravotnej služby, v ktorej dnes patríme k lídrom na trhu,“ uviedol Kmiecik. V rámci Falck Academy plánuje so svojim tímom aj naďalej šíriť osvetu ako správne poskytovať prvú pomoc a rozširovať prezentačné možnosti kurzov zameraných na túto oblasť. Ročne prejde školeniami prvej pomoci vo Falck Academy vyše 12 000 ľudí. W. K. Kmiecik prišiel do skupiny Falck zo spoločnosti ProCare, kde pôsobil sedem rokov ako medicínsky riaditeľ. Vyštudoval medicínu na Medical Academy v Krakove v odbore všeobecné lekárstvo a manažment verejného zdravotníctva na Jagiellonian University v Krakove. Vzdelanie si ďalej rozširoval na Slovenskej zdravotníckej univerzite v Bratislave, kde získal titul Master of Public Health (MPH), a na Semmelweis University v Budapešti ukončil štúdium Master of Health Management (MSc.). Doterajší riaditeľ všetkých troch spoločností Roman Závodský sa posúva na pozíciu riaditeľa Odboru Business Development, na ktorej bude zodpovedný za riadenie nových akvizícií na Slovensku, v Česku a v Rumunsku. Závodský pôsobí v spoločnosti Falck od roku 2010. Vyštudoval Ekonomickú univerzitu v Bratislave a titul MBA získal na City University.


Rozvoj regiónov už nebude riešiť ministerstvo dopravy

Po novom by mali tému riešiť na Úrade vlády.

BRATISLAVA. Koordinácia úloh v oblasti regionálneho rozvoja by sa mala od budúceho roka presunúť z ministerstva dopravy na úrad vlády. Vyplýva to z návrhu novely kompetenčného zákona, ktorý dnes schválila vláda. Kabinet navrhuje Národnej rade (NR) SR prerokovať právnu normu v skrátenom legislatívnom konaní. Zmena má byť účinná už od 1. januára 2017. "Keďže odstraňovanie regionálnych rozdielov a s tým súvisiaca podpora najmenej rozvinutých okresov je prierezová činnosť, ukazuje sa, na základe poznatkov z aplikačnej praxe, ako vhodnejšie zveriť koordináciu prípravy politík regionálneho rozvoja do pôsobnosti Úradu vlády SR, ktorého úlohou je, okrem iného, aj koordinácia prípravy zásadných opatrení na zabezpečenie hospodárskej a sociálnej politiky Slovenskej republiky," vysvetlil v návrhu jeho predkladateľ, predseda vlády Robert Fico (Smer-SD). V novele sa zároveň navrhuje rozšíriť pôsobnosť okresných úradov o oblasť regionálneho rozvoja a umožniť im tak intenzívnejšie sa zapojiť do prípravy a realizácie akčných plánov schválených pre najmenej rozvinuté okresy. "V nadväznosti na uvedené sa navrhuje rozšíriť počet členov Rady pre rozvoj najmenej rozvinutého okresu o tajomníka, ktorým bude prednosta okresného úradu," dodáva predkladateľ. Po presune kompetencií sa zmení aj názov rezortu dopravy. Pôvodné Ministerstvo dopravy, výstavby a regionálneho rozvoja (MDVRR) SR sa premenuje na Ministerstvo dopravy a výstavby (MDV) SR.


Znásilnené desaťročné dievča, ktorému indický súd zamietol potrat, porodilo

NAÍ DILLÍ. Desaťročné dievča v Indii, ktoré bolo znásilnené, ale indický najvyšší súd zamietol žiadosť jeho rodičov o umelé prerušenie tehotenstva, vo štvrtok porodilo. Neplnoleté dievča a jej dcérka sú obe v poriadku, nachádzajú sa v štátnej nemocnici v severoindickom meste Čandígarh. Informoval o tom Dasari Haríš, predseda komisie, ktorá bola zriadená na to, aby dohliadala na liečbu a starostlivosť o dievča. "Dievča je v stabilizovanom stave. Bábätko umiestnili na oddelenie intenzívnej starostlivosti o novorodencov a dokáže sa zotaviť," povedal predseda komisie do telefónu z Čandígarhu. Dievčinu údajne znásilňoval niekoľko mesiacov jej strýko. Zločin vyšiel najavo, keď dievča minulý mesiac odviezli do nemocnice, pretože sa sťažovalo na bolesti brucha. V nemocnici zistili, že dievča je v 32. týždni tehotenstva. Polícia krátko nato zatkla jeho strýka. Indické zákony zakazujú ukončenie tehotenstva lekárskym zákrokom po 20 týždni s výnimkou prípadov, keď je ohrozený život matky. Právnici sa v mene rodičov dievčaťa obrátili na indický najvyšší súd, ale sudcovia odmietli ich žiadosť o udelenie výnimky.


Nemôžem poriadne ani ísť do reštaurácie, sťažuje sa Mourinho

Portugalčan vedie od tejto sezóny Manchester United.

MANCHESTER. Trénerovi futbalistov Manchestru United Josemu Mourinhovi sa zatiaľ na severozápade Anglicka príliš nedarí. Mužstvo je pod jeho vedením v tabuľke na siedmom mieste, na mestského rivala City strácajú šesť bodov. Portugalčan sa novinárom posťažoval, že ťažké to má aj mimo futbalového trávnika. V Manchestri si zatiaľ nenašiel apartmán, už niekoľko mesiacov býva v hoteli. "Všetko, čo chcem, je vyjsť z hotela, prejsť sa cez most do reštaurácie a tam si dať v pokoji večeru. Lenže nemôžem, všade sú fotoreportéri," posťažoval sa Mourinho do kamier Sky Sports. Portugalčan priznal, že mu chýba rodina, ktorá žije v Londýne. "Moja dcéra na budúci týždeň oslávi dvadsiate narodeniny, môj syn bude mať o niekoľko mesiacov sedemnásť. Už to nie sú deti. Univerzita v Londýne. Futbal v Londýne. Priatelia. To všetko ich drží v hlavnom meste." "Už sú vo veku, keď ma nemôžu nasledovať z miesta na miesto tak, ako to robili predtým. Takže po prvý raz žije rodina takýmto spôsobom," dodal. Jeho zverencov čaká v stredu večer prestížny súboj štvrtého kola Ligového pohára práve proti Manchestru City.


Britská kráľovná Alžbeta II. v dokumentárnom filme hovorila o jej ťažkej korune

Film Korunovácia z produkcie stanice BBC poodhalil výzvy, ktoré číhajú na hlavu štátu.

LONDÝN. Britská kráľovná Alžbeta II. odhalila tajomstvo o tom, ako sa prednáša prejav s ťažkou korunou na hlave. Neobyčajne úprimne sa na túto tému vyjadrila v novom dokumentárnom filme o jej korunovácii z roku 1953 a symbolike korunovačných klenotov, píše agentúra AP. Film "Korunovácia" z produkcie stanice BBC ďalej odhalil, že korunovačné klenoty boli počas druhej svetovej vojny ukryté v plechovej škatuli na keksy vo Windsorskom zámku, ktorý je vzdialený približne 33 kilometrov od centra Londýna. Vedelo sa, že klenoty sú ukryté práve na tomto mieste, no detaily neboli známe. Kráľovná tiež hovorila o výzvach, ktoré číhajú na hlavu štátu. Zažartovala, že pri prejave sa nemôže pozrieť dole, pretože má na hlave takmer jeden a pol kilogramu vážiacu korunu britského impéria. "Na pripravenú reč sa pozrieť nemôžete, musíte si ju zdvihnúť vyššie, pretože ak by ste sa pozreli dole, podlomil by sa vám krk. Koruna by spadla," odznelo v krátkom úryvku z tohto dokumentárneho filmu, ktorého odvysielanie sa plánuje na 14. januára. "Koruny majú teda aj nejaké nevýhody, ale ináč sú dosť dôležité," povedala Alžbeta. Kráľovná podľa AP vo filme taktiež poznamenala, že koruna bola vyššia, keď ju nosil jej otec kráľ Juraj VI. "Našťastie, môj otec a ja máme asi rovnaký tvar hlavy," povedala kráľovná a doplnila: "Ale len čo si ju položíte na hlavu, zostane. Chcem povedať, že zostane na nej stáť."


Do Karlovej Vsi nejazdia pre poškodené vedenie električky

Autobusy X5 jazdia z Dúbravky a Karlovej Vsi až pod Most SNP.

BRATISLAVA. Pre poškodenie trolejového vedenia a zberača bola v piatok ráno zastavená električková doprava do bratislavskej Karlovej Vsi. Informoval o tom Dopravný podnik Bratislava na sociálnej sieti. Premávku obnovili napoludnie. Električky do Karlovej Vsi nepremávali od piatka rána pre poškodenie trolejového vedenia a zberača. Električky do tejto bratislavskej mestskej časti nepremávali ani vo štvrtok (1. 8.) od 18.00 do 19.35 h. Dôvodom bolo vykoľajenie električky na Molecovej. Autobusy X5 jazdili z Dúbravky a Karlovej Vsi až pod Most SNP. DPB vypraval na linku všetky voľné vozidlá a postupne pridával ďalšie autobusy. Električky do Karlovej Vsi nepremávali vo štvrtok od 18.00 do 19.35 h. Dôvodom bolo vykoľajenie električky na Molecovej.


USA chcú zaviesť sankčné clá na vietnamskú oceľ až 265 percent

WASHINGTON. USA po mesiacoch bezvýchodiskových sporov s viacerými krajinami pre dovoz lacnej ocele prechádzajú do útoku. Americké ministerstvo obchodu oznámilo, že na určité vietnamské oceliarske produkty, ktoré sa vyrábajú z čínskych polotovarov, zavedie sankčné clá až do výšky 265 percent. Sankčné clá sa dotknú predovšetkým za studena valcovanej ocele. Ministerstvo nariadilo pohraničnej a colnej stráži, aby striktne dodržiavali bezpečnostné kontroly pri dovoze tovaru. Definitívne rozhodnutie padne vo februári 2018. Prezident Donald Trump pred niekoľkými týždňami navštívil Čínu a Vietnam a rokoval o ekonomickej spolupráci. Dovoz ocele a problémy s nadbytočnými kapacitami na svetovom trhu sú už veľmi dlho jablkom sváru medzi USA a viacerými krajinami, najmä Čínou.


KULTÚRNY ŽIVOTAndyho Warhola poznajú všetci. A jeho mamu?

Teper vam zaspivam Červena ruža trojaka, ozve sa z CD tenký hlas staršej ženy a spustí: Červena ruža trojaka, červena ruža trojaka, mala ja muža, muža ja mala, mala ja muža pyjaka... Jej hlas sa ku koncu slohy pomaly vytráca a nastupuje hlboký hlas Igora Kucera a nástroje jeho skupiny Igor Kucer Emotion Group. Takmer päť desaťročí od nahrávky pôvodných rusínskych skladieb na LP platňu v nahrávacom štúdiu na Time Square v New Yorku má nielen slovenský poslucháč možnosť vypočuť osem skladieb a modlitby Júlie Zavackej Warholovej. Áno, matky Andyho Warhola.       Bonusom je DVD zo živého koncertu, začínajúce sa Júliiným hlasom a piesňou Dala ty ňa, moja mamko, za staroho dida... Chalani zatiaľ prichádzajú na pódium, s postupne zanikajúcim hlasom Andyho mamy nastupujú bicie a elektrická gitara, prichádza aj Igor Kucer a znova ovládne svojím hlasom sálu. Operný spevák sa venuje aj projektom spájajúcim rôzne žánre, prepája operu a klasickú hudbu s jazzom, rockom, pop music a ľudovou hudbou. Nemusíte byť práve fanúšikom takéhoto žánru, ale kvalitu pozná aj hudobný laik.Takže Andy Warhol - Návraty ku koreňom.       Prepojením tradície so súčasnými hudobnými trendmi vraj chcete vyzdvihnúť čaro a výnimočnosť týchto piesní, ktoré od raného detstva „vstrebával“ sám kráľ pop-artu Andy Warhol. Čím sú výnimočné?    Igor Kucer:    Predovšetkým tým, že sú naspievané matkou Andyho Warhola Juliou Warholovou Zavackou a zaznamenané na LP platni, ktorú produkoval sám Andy. Táto LP platňa/nahrávka je jednou z mála vecí, ktoré poukazujú na korene jedného z najvýznamnejších umelcov druhej polovice 20. storočia a kráľa pop artu Andyho Warhola, ktoré siahajú na severovýchod Slovenska do dedinky Miková, odkiaľ pochádzali Andyho rodičia.       Ako vznikol tento projekt? Kde ste prišli k pôvodným nahrávkam mamy Andyho Warhola?    Na začiatku nás spolu s bratom Voloďom oslovil kurátor a spoluzakladateľ (spolu s bratom Andyho Warhola Johnom) Múzea moderného umenia Andyho Warhola v Medzilaborciach Michal Bycko – oslovil nás s ideou spracovania pôvodných rusínskych ľudových piesní naspievaných matkou Andyho Warhola Juliou Warholovou Zavackou. Ona túto LP platňu neskôr posielala ako vianočný darček svojim blízkym “do kraju“, ako zvykla hovoriť svojej domovine.       Kto sa na ňom podieľal autorsky?      Ccelý realizačný tím, ktorý stál pri zrode CD Igor Kucer Emotion Group - presents songs by Andy Warhol‘s mother Julia Warhola, v zložení Igor Kucer - spev, Peter Adamkovič – klavír, Ondrej Micik - gitary, Michal Šimko – basgitara, Michal Fedor - bicie nástroje, Miroslav Szirmai - perkusie a Voloď Kucer ako producent projektu.Našou ambíciou od začiatku bolo priniesť čaro týchto piesní v novom netradičnom šate, možno viac súčasnom, bližšom mladej poslucháčskej generácii s odklonom od tradičného folklórneho poňatia. Proces spracovania prebiehal hlavne počas skúšania a hľadania foriem, ktoré by najviac vystihovali texty a emócie melódií, ktoré sa nám v interpretácii Júlie Warholovej zachovali vo forme a capella, čiže bez sprievodu hudobných nástrojov.       Čo je podľa vás podstatné pri takomto spracovaní pôvodných rusínskych ľudových pesničiek?    Základným prvkom je určite zachovanie autenticity textu a melódie, čo bolo pri niektorých častiach piesní veľmi náročné, keďže dochovaný zvukový záznam bol miestami absolútne nečitateľný pre veľmi zlú technickú kvalitu.       Samozrejme, zaujímavosť projektu dodáva, že vychádzate z pesničiek naspievaných pani Warholovou-Zavackou – ale zrejme jej osoba nie je jediným dôvodom takéhoto prepojenia hudobných žánrov.    Tá žánrová prepojenosť obsahuje v sebe dva aspekty a to najmä pôvod piesní (Miková) a realizácia LP platne (New York).Dalo by sa povedať, dva nespojiteľné svety. Preto sme sa akoby prirodzene uberali cestou prepojenia dvoch rôznych kultúr, slovanskej a tej americkej, ktorej ikonou sa neskôr Andy Warhol stal.        Na svojej webovej stránke píšete, že projekt nielenže zrkadlí snahu vniesť nový život týmto starým piesňam, ktoré pomaly upadajú do zabudnutia, a nechať ich zaznieť v novom šate, ale súčasne podáva svedectvo o koreňoch a východiskách tvorby Andyho Warhola – skúste to priblížiť. Na koncertoch hovoríte o world music alebo o pozitívnom galimatiáši...    Áno, je to presne tak. Najväčšou dilemou pre mňa bývajú otázky typu, v akom štýle je realizovaný tento koncertný projekt. Nikdy som doposiaľ s týmto slovne nemusel bojovať. Nie je problém sa žánrovo vyhraniť, ak spievam operu, symfonický či komorný koncert (barokový, romantický), alebo súčasnú klasickú hudbu, ale v tomto prípade zrazu hovoríme o projekte, kde sú prvky jazzu, rocku, pop music a celé to zaklincujete tým, že tie rusínske ľudové piesne spieva operný spevák. Čo je to...? Rád na to používam jednu frázu: „Nelze popsat, nutno prožít.“       Ste operný spevák, spievali ste na rôznych významných pódiách. Čím vás upútala pôvodná rusínska ľudová pieseň, že sa jej takto venujete? Iste to nie je len vaším pôvodom    .    Som folklórne dieťa, ktoré od útleho detstva vnímalo všetky jeho odtiene.     Keďže otec bol choreograf viacerých folklórnych súborov, ja som sa už odmalička prepracovával cez speváka, tanečníka až k primášovi ľudovej kapely, aby som nakoniec skončil ako operný spevák. Zvláštna genéza, však?       Ľudová hudba sa stala inšpiráciou rôznych projektov, spomeniem len tvorbu skupiny Čechomor – čím sa odlišujete od iných hudobníkov s podobnou inšpiráciou?    Zrejme poňatím a spracovaním. Som rád, že ste spomenuli skupinu Čechomor, lebo práve oni sú pre mňa vzorom, ako sa má vkusne a s citom prezentovať folklór v štýle world music.       Fanúšik rusínskej ľudovej piesne či Andyho Warhola si môže vychutnať CD aj DVD zo živého koncertu, ktoré sú však súčasťou väčšieho projektu. Čo všetko obsahujú vaše aktivity inšpirované vlaňajším 90. výročím narodenia Andyho Warhola?    Naše aktivity sú nasmerované najmä k turné USA 2019 v mestách New York, Pittsburgh, New Jersey, Chicago a Washington na prelome mesiacov september – október. Súčasťou turné by mala byt aj prezentácia koncertného projektu na miestnych univerzitách.       Koncerty pri príležitosti 90. výročia narodenia Andyho Warhola budeme samozrejme realizovať aj na Slovensku, v Česku a Poľsku. Čerešničkou na torte bude krst suvenírnej bankovky 90 korún Lemkovskych (ako súčasť CD/DVD - limited edition Igor Kucer Emotion Group presents songs by Andy Warhoĺs mother Julia Warhola), ktorý sa uskutoční vo V-klube v Bratislave.       Júlia Warholová Zavacká je zaujímavá nielen týmito nahrávkami, ale aj svojimi ilustráciami – pri nej vlastne Andy začínal inklinovať k výtvarnému umeniu.    Je nesmierne dôležité pripomenúť si, akú rolu zohrala matka Andyho Warhola v jeho živote. Môžeme povedať, že ak by nebolo Júlie Warholovej Zavackej, dnes by svet s najväčšou pravdepodobnosťou netušil o kráľovi pop artu. Táto nesmierne talentovaná žena sa zásadným vplyvom postarala o umelecké smerovanie svojho najmladšieho syna Andrijka (ako mu zvykla hovoriť), použijúc všetky rodinné úspory na jeho štúdiá na Cornegyho inštitúte v Pittsburghu.       Ak hľadáte korene alebo východiská tvorby Andyho, nájdete ich práve v osobnosti jeho matky Júlie. Mali nádherný vzťah, žili spolu aj v New Yorku, ku ktorému patrila neodmysliteľná pravidelná návšteva cerkvi v nedeľu dopoludnia.       Andy Warhol je jednou z najznámejších osobností spojených s územím Slovenska – zrejme sa však dá povedať, že tento symbol svetového pop-artu je z našej strany prinajmenej málo využívaným marketingovým produktom.    Málo je určite slabým slovom. Prečo sa tak deje, to bohužiaľ netuším. Nemám pocit, že by sme mali tak veľa osobností rešpektovaných celým svetom s koreňmi zo Slovenska.       Profil    Igor Kucer (1970) študoval hru na husle na konzervatóriu v Košiciach a VŠMU v Bratislave. V Kyjeve absolvoval Akadémiu múzických umení P. I. Čajkovského v odbore operný a komorný spev.    Ešte počas štúdia pôsobil ako sólista divadla P. I. Čajkovského v Kyjeve, kde o. i. stvárnil úlohy Lenského z opery Eugen Onegin či grófa Almavivu z opery Barbier zo Sevilly, pravidelne spolupracuje s Kyjevskou filharmóniou, Symfonickým orchestrom rozhlasu a televízie v Moskve alebo orchestrom Štátnej opery v Budapešti.    Vystupoval na pódiách po celom svete, doteraz vydal tri CD – Be my love, Con tu amor a Igor Kucer Emotion Group – presents songs by Andy Warhol´s mother Julia Warhola.


Dym a škodliviny z požiarov na Sibíri zahalili časti Kazachstanu

NURSULTAN. Kazašskí meteorológovia zaznamenali, že v niektorých častiach tejto stredoázijskej krajiny došlo pre pokračujúce požiare na Sibíri k prekročeniu limitov škodlivín vo vzduchu. S odvolaním sa na informácie kazašskej meteorologickej služby o tom v nedeľu informovala agentúra Interfax. K nahromadeniu škodlivín vo vzduchu došlo podľa meteorologickej služby vo viacerých oblastiach krajiny vrátane hlavného mesta Nursultan. Pôvodcom škodlivín je dym z prírodných požiarov, ktoré v sibírskych regiónoch Krasnojarsk a Irkutsk zasiahli viac ako milión hektárov lesa. Ruský federálny lesnícky úrad ešte vo štvrtok vyhlásil, že úrady nechali v oblastiach, ktoré "sú odľahlé a ťažko prístupné", horieť viac ako 250 požiarov. K šíreniu požiarov prispieva horúčava spojená s nedostatkom dažďových zrážok.


Facebook prezradí, o čom hovoria priatelia

Nová experimentálna funkcia vás má udržať vo víre noviniek.

MENLO PARK, BRATISLAVA. Sústrediť pozornosť na príspevky priateľov sa chystajú vývojári Facebooku, ktorí testujú novú funkciu. Tá dáva pred ostatnými príspevkami do pozornosti tie, ktoré vytvorili priatelia zaradení v kontakte používateľov. Ako prvá sa podľa magazínu Engadget objavuje novinka na platformách Android a iOS. Súbor zaujímavostí a správ sa zobrazuje v pripravovanej záložke "O čom hovoria vaši priatelia." Firma v posledných mesiacoch robila viacero zmien, ktoré sa týkali filtrovania obsahu a jeho zobrazovania. Vo veľkom informačnom pretlaku nie je jednoduché vybrať tie príspevky, ktoré udržia používateľov pri obrazovkách a displejoch najdlhšie. Ak zozbierate dva tucty priateľov, prihlásite sa do desiatich rušných skupín a pridáte k tomu sympatie k desiatke stránok, ani pri dennej návšteve Facebooku nebudete vidieť všetko, čo ste medzi svoje záujmy vymedzili. Facebook vyfiltruje iba to najdôležitejšie s prihliadnutím na počet príspevkov, ktoré ste ochotní pri každej návšteve prečítať. Popri tom si necháva priestor na sponzorované príspevky a reklamy. Súčasne sa snaží prinavrátiť sociálnej sieti jej pôvodný zámer - vytvárať priestor pre novovzniknutý obsah namiesto zdieľania už existujúceho na iných serveroch.


Nočný požiar v Kábule zničil približne 500 obchodov

Vláda umožnila majiteľom neďalekých obchodov, aby zachránili svoj tovar, obete nehlásili.

KÁBUL. Požiar v Kábule vo štvrtok poškodil niekoľko stoviek obchodov, a to najmä s elektronikou a domácimi spotrebičmi. Zástupca tamojšej polície Rahmat Amini uviedol, že oheň sa šíril veľmi rýchlo a zničil približne 500 obchodov. Keďže väčšina prevádzok už bola zatvorená, zatiaľ nehlásia žiadnych zranených. Hovorca šéfa kábulskej polície potvrdil, že hasičom sa podarilo dostať oheň pod kontrolu po piatich hodinách. Ministerstvo vnútra vyslalo na miesto svojich zástupcov, aby vyšetrili príčinu vzniku požiaru. Škodu odhadli na niekoľko miliónov dolárov. Vláda umožnila majiteľom neďalekých obchodov, aby zachránili svoj tovar. Polícia sa obáva zlodejov, ktorí využijú chaos a budú kradnúť.


Na Slovensku budú v škôlkach chýbať miesta pre stovky detí

Celková kapacita v materských školách je 175 021 miest.

BRATISLAVA. V školskom roku 2018/2019 materské školy navštevovalo 84 percent päťročných detí. Po analýze existujúcich kapacít a zohľadnení možnosti "migrácie škôlkarov" do najbližších obcí a využití prostriedkov z eurofondov bude na Slovensku v roku 2021 chýbať minimálne 1460 miest. Počas tlačovej konferencie to vo štvrtok uviedla ministerka školstva, vedy, výskumu a športu Martina Lubyová (nominantka SNS). Podľa jej slov by sa tak docielilo 97,5-percentné pokrytie miest pre päťročné deti. Vyplýva to z analýzy Inštitútu vzdelávacej politiky. Analýza existujúcich kapacít ukazuje, že voľné kapacity v materských školách dokážu zabezpečiť miesta maximálne pre 91,3 percenta päťročných detí bez zmeny počtu mladších detí, ktoré v súčasnosti materské školy navštevujú. Ako doplnila šéfka rezortu školstva, vďaka eurofondom sa dajú vytvoriť ďalšie miesta, a tak by materské školy mohlo v budúcnosti navštevovať najviac 96,9 percenta päťročných detí. Celková kapacita v materských školách, ktorá vyplýva z rozhodnutí regionálnych úradov verejného zdravotníctva, je 175 021 miest. Po súlade so školským zákonom sa kapacita materských škôl pohybuje od 162 667 do 171 168 miest. Lubyová podotkla, že vďaka európskym fondom sa plánuje vybudovanie miest pre ďalších 3314 päťročných detí, ktoré nenavštevujú materskú školu. V súčasnosti sa podľa nej kapacity materských škôl vytvárajú z dvoch projektov financovaných z európskych prostriedkov. Z prostriedkov operačného programu Ľudské zdroje je zazmluvnených 4216 nových miest a z prostriedkov IROP ďalších 6931 miest v materských školách. "Z týchto 11.147 miest môže byť podľa našich odhadov práve päťročnými deťmi obsadených 3314 miest," povedala Lubyová. V školskom roku 2018/2019 materské školy navštevovalo 84 percent päťročných detí. Z analýzy vyplýva, že mimo materských škôl bolo 9601 detí. Najnižší podiel päťročných detí navštevujúcich materské školy bol v okresoch Košického kraja, a to v Gelnici (58 percent), Michalovciach (59,9 percenta) a v Spišskej Novej Vsi (62,6 percenta). Najvyšší podiel bol v okresoch Žilinského kraja, a to v Námestove (94,2 percenta), Kysuckom Novom Meste (94 percent) a v Bytči (93,9 percenta). Šéfka rezortu školstva poznamenala, že náročná situácia je v obciach, ktoré nemajú vybudovanú ani jednu materskú školu, nemajú zazmluvnené prostriedky z európskych fondov a zároveň v nich majú pobyt päťročné deti, ktoré nenavštevujú materskú školu. Takýchto obcí je podľa Lubyovej 267 a spolu ide o zhruba 600 päťročných detí, ktoré škôlku nenavštevujú. Ako doplnila, v týchto obciach existujú dve alternatívy, a to dochádzanie do škôlky mimo obce pobytu alebo budovanie novej materskej školy. Z analýzy vyplýva, že ak by deti dochádzali do najbližšej škôlky s voľnou kapacitou, zaškoliť by sa mohlo 213 z nich. V prípade zohľadnenia troch najbližších obcí by sa z pôvodných 600 nezaškolených päťročných detí mohlo umiestniť 368 detí. Nezaškolených by zostalo 232 detí, čím by sa docielilo približne 97,5-percentné pokrytie miest pre päťročné deti.


Požiar v ruskej továrni zabil desať ľudí

MOSKVA. Desať ľudí zahynulo pri požiari, ktorý vo štvrtok zachvátil továreň na obuv v Novosibirskej oblasti v Rusku. Medzi obeťami je sedem Číňanov, dvaja obyvatelia Kirgizska a jeden Rus, oznámili miestne bezpečnostné úrady, na ktoré sa odvoláva agentúra Reuters. Podľa miestnej prokuratúry požiar vznikol následkom skratu. Agentúra TASS informuje, že miestom požiaru bola výrobná hala na obuv pri obci Černorečenskij. Hasičom sa ho podarilo eliminovať. Pri požiari sa vytvoril silný toxický dym. "Na základe predbežných odhadov zomrelo desať ľudí. Po tom, ako spozorovali príznaky požiaru vo výrobni, sa ešte pred príchodom hasičov pokúsili vlastnými silami zahasiť plamene, zomreli však na otravu oxidom uhoľnatým," uviedli pre agentúru Interfax členovia zásahovej jednotky. Požiar vypukol vo štvrtok o deviatej hodine ráno. Na hasení sa zúčastnilo vyše 80 hasičov, ktorým sa požiar podarilo zdolať okolo poludnia. Príslušné úrady stále preverujú presný počet osôb, ktoré sa v čase nešťastia nachádzali vo výrobnej hale s rozlohou 2000 štvorcových metrov.


Sumy za bývanie začínajú byť pre Slovákov vysoké, byty a domy pozvoľne zlacňujú

Po miernom poklese priemernej ceny bývania v Bratislavskom kraji došlo k plošnejšiemu ochladeniu trhu s bývaním.

BRATISLAVA. Priemerná cena nehnuteľností určených na bývanie na Slovensku v poslednom štvrťroku minulého roka klesla prvýkrát po predošlom dva a pol ročnom nepretržitom raste. Príčinou bolo zlacnenie rodinných domov, ceny bytov sa naopak dostali na nové maximum. Vyplýva to z údajov, ktoré zverejnila Národná banka Slovenska. Meter štvorcový v bytoch a domoch na Slovensku stál vo štvrtom štvrťroku vlaňajška v priemere 1360 eur oproti 1378 eurám v predchádzajúcom kvartáli, kedy ceny boli na viac ako osemročnom maxime. "Spomaľovanie medziročného rastu priemernej ceny bývania a nakoniec jej medzikvartálny pokles v poslednom štvrťroku môžu byť istým signálom, že aktuálna priemerná cena bývanie sa už pravdepodobne dostáva k stropu reálnych finančných možností slovenských domácností," uviedli v komentári analytici národnej banky. Dodali, že do budúcnosti očakávajú stagnáciu alebo mierne zdraženie bývania. Napriek poklesu priemernej ceny bývania na Slovensku boli byty v závere minulého roka najdrahšie v novodobej histórii krajiny. Medziročne sa priemerná cena za meter štvorcový v bytoch zvýšila o 6,6 percenta na 1639 eur. V porovnaní s doterajším maximom z roku 2008 bola o percento vyššia. Naopak rodinné domy a vily v poslednom štvrťroku vlaňajška oproti predchádzajúcemu kvartálu opäť zlacneli, čo viedlo k poklesu priemerných cien nehnuteľností určených na bývanie. Dôležitým faktorom, ktorý vplýval v poslednom období na priemernú cenu bývania v prospech záujemcov, je pomerne rozsiahla ponuka bytov a domov z dokončovaných projektov, čo sa pravdepodobne premieta aj do cenovej politiky developerov a sprostredkovateľov. Tradične najdrahšie bývanie je v Bratislavskom kraji, kde je najvyššia životná úroveň v krajine.


Ústavný súd zamietol sťažnosť KDH k eurovoľbám

BRATISLAVA. Ústavný súd SR zamietol návrh, ktorým KDH napadlo výsledok májových volieb do Európskeho parlamentu. Informoval o tom Tomáš Senaj z tlačového odboru Kancelárie Ústavného súdu SR. "Návrh Kresťanskodemokratického hnutia o ústavnosti a zákonnosti volieb do Európskeho parlamentu, konaných na území SR 25. mája 2019 sa zamieta," uvádza súd. K rozhodnutiu dal predseda súdu Ivan Fiačan odlišné stanovisko. KDH považuje za nespravodlivé, že v eurovoľbách skončilo lepšie ako SaS, a predsa nemá priamo dva mandáty, kým SaS áno. KDH má na jeden čakať, kým nastane brexit. Mandáty sa udeľovali podľa novely zákona o podmienkach výkonu volebného práva, ktorú v januári schválil parlament. Tá hovorí, že jeden zo zvolených slovenských europoslancov sa neujme mandátu až do termínu brexitu. "Čierny Peter" pripadol Miriam Lexmann, kandidátke KDH. Hnutie to považuje za nespravodlivé, keďže SaS (9,62 percenta) dosiahla horší výsledok a napriek tomu dostala dva mandáty. KDH získalo 9,69 percenta hlasov. Ako pre agentúru SITA uviedla europoslankyňa Lexmann, v hnutí budú musieť počkať na písomné stanovisko súdu. "Som však stále presvedčená, že moje práva a hlavne práva mojich voličov nie sú dostatočne chránené. Je to tak preto, pretože pre nedostatočné obsadenie Ústavného súdu SR má teraz hlas jedného sudcu väčšiu váhu, ako keby ich bol plný počet," povedala. K rozhodnutiu ÚS sa bude vedieť bližšie vyjadriť, keď si preštuduje argumenty súdu v písomnom stanovisku. Slovensku má po odchode Spojeného kráľovstva z EÚ pripadnúť jedno z britských kresiel. Podľa novely by sa mandátu neujal zvolený kandidát tej politickej strany alebo koalície, ktorá vykázala najmenší zostatok delenia.


Poslancom sa nepodarilo odsúdiť hanlivé výroky kotlebovcov

Mazurek pred hlasovaním opustil kvórum a znížil počet poslancov pod hranicu schopnosti sa uzniesť.

BRATISLAVA. Ľudskoprávny výbor parlamentu chcel v pondelok odsúdiť hanlivé protiislamské výroky poslancov za ĽSNS Milana Mazureka a Stanislava Mizíka. Na rokovaní bolo málo poslancov, a tak sa to nepodarilo. Kým bol Mazurek v rokovacej miestnosti, výbor hlasovať mohol. Napriek tomu, že chýbali viacerí poslanci, stále totiž bolo na prijímanie uznesení dosť hlasov. Poslanec však zasadnutie pred hlasovaním opustil a kvórum kleslo, čím výbor stratil uznášaniaschopnosť. "Výbor s ľútosťou konštatuje, že vyjadrenia poslancov Milana Mazureka a Stanislava Mizíka, ktoré odzneli na schôdzi NRSR 1. februára, podnecujú rasovú, národnostnú a náboženskú neznášanlivosť a extrémizmus," píše sa v neprijatom uznesení. Mazurek navrhované znenie uznesenia odmietol, nemyslí si, že jeho vyjadrenia boli extrémistické a že podnecovali neznášanlivosť. Po vznesení námietok odišiel. Mazurek a Mizík sa mali v pléne ospravedlniť za to, že islam nazvali krutým, odporným a neľudským politickým systémom a satansko-pedofilným dielom diabla. Kotlebovci od začiatku vyhlasovali, že za svojimi výrokmi si stoja. Za výroky sa neospravedlnili, ešte ich doplnili o ďalšie. Hrozí im tisíceurová pokuta.


Výbor snemovne požaduje informácie o predajcoch zbraní v USA

Výbor žiada podrobné informácie od roku 2014.

WASHINGTON. Výbor americkej Snemovne reprezentantov pre dohľad a vládne reformy požiadal v piatok administratívu prezidenta Donalda Trumpa o podrobné informácie o obchodníkoch s ručnými strelnými zbraňami, ktorí predávajú zbrane, aké boli použité pri vraždách a iných zločinoch. Informovala o tom tlačová agentúra AP. Predseda tohto výboru Elijah Cummings napísal v liste americkému federálnemu Úradu pre alkohol, tabak, strelné zbrane a výbušniny (ATF), že výbor žiada dokumenty o federálne povolených obchodníkoch, ktorí predali strelné zbrane použité pri zločinoch od roku 2014. Cummings, demokratický kongresman zo štátu Maryland, uviedol, že násilie páchané ručnými strelnými zbraňami "spôsobili verejnosti po celej krajine utrpenie zo straty životov, ako aj oslabenie pocitu bezpečia v našich verejných priestoroch". Kongresman dodal, že výbor je "vážne znepokojený, lebo súčasné kroky policajných a justičných orgánov dostatočne neriešia túto krízu". Cummings doplnil, že zákonodarcov obzvlášť znepokojujú povolenia obchodníkov, ktorí predávajú obrovské počty týchto zbraní, používaných pri ťažkých zločinoch. List zaslaný federálnemu ATF, ktorý patrí pod americké ministerstvo spravodlivosti, je reakciou na dve nedávne masové streľby v USA. Stali sa v priebehu 24 hodín. V sobotu 3. augusta strelec Patrick Crusius pri masakre v nákupnom centre Walmart v texaskom meste El Paso zabil 22 ľudí a zranil ďalších vyše 20 osôb. Po zadržaní uviedol, že terčom jeho útoku boli Mexičania. Vyšetrovateľom povedal, že bol vyzbrojený útočnou puškou AK-47 a množstvom zásobníkov. V nedeľu nadránom v meste Dayton v štáte Ohio útočník Connor Betts zastrelil deväť ľudí vrátane vlastnej sestry. Americký prezident Trump v piatok podľa agentúry AFP uviedol, že v Kongrese existuje "obrovská" podpora pre prísnejšie bezpečnostné previerky pri nákupe zbraní. Od víkendových masových strelieb vyzýva na to, aby sa zbrane nemohli dostať do rúk duševne chorým ľuďom. Povedal však tiež, že hovoril s lídrami Národnej asociácie držiteľov strelných zbraní (NRA), aby ich ubezpečil, že ich "veľmi dôrazné stanoviská" sa budú rešpektovať.


STĹPČEK PETRA SCHUTZADanko si  chce postaviť pamätníky za cudzie

Cyklotrasy rastú na Slovensku ako z vody aj bez Danka a (občas aj) Európy.

Pokiaľ ide o cyklotrasy, najväčší problém s nimi nie sú zmätky v hlave predsedu NR SR, ba ani to, že ohlasuje programy, ktoré kompetenčne lezú mimo rezortov patriacich SNS. Ako kapitán koaličnej flotily (admirál sleduje baby a hodinky) má v marketingu právo prvej noci. Ešte o stupeň horšie je, že hoci si cyklistov všetci vážime, pospájanie turisticky či inak zaujímavých lokalít čisto týmto spôsobom dopravy je z európskych peňazí plytvaním a luxusom na úkor užitočnejších vecí. Ešte aj vtedy, ak projektu prifaríme honosný názov „národná cyklotrasa“. Mestské, prímestské, poľné a iné rastú na Slovensku ako z vody aj bez Danka a (občas aj) Európy. Načo? Nový vrchol svojvôle vo vzťahu štát-občan, na ktorý vystúpila (formálne príčetná) myseľ politika, je však až predstava, že bicyklovať sa je taký verejný záujem, v mene ktorého je prípustné aj vyvlastňovanie hore-dole po celej krajine nezávisle od toho, že po tej-ktorej trase neprejde cez deň ani koleso. A to len preto, lebo politik si chce postaviť pamätníky za cudzie peniaze.


Vrak maďarskej lode odvlečú pod vodou na bezpečnejšie miesto

Vyzdvihnutie lode nemožno očakávať v nadchádzajúcich dňoch.

BUDAPEŠŤ. Vrak maďarskej vyhliadkovej lode, ktorá sa minulý týždeň v stredu v Budapešti potopila po zrážke s výletnou loďou, odvlečú pod vodou na bezpečnejšie miesto na jej vyzdvihnutie. Uviedol to vo štvrtok spravodajský server BorsOnline.hu. Server, ktorý bližšie nešpecifikoval zdroj tejto informácie, poznamenal, že realizácia operácie si vyžaduje množstvo prípravy a času, a preto vyzdvihnutie lode Hableány nemožno očakávať v nadchádzajúcich dňoch. Polícia oznámila, že identifikovala dve ďalšie nájdené mŕtve telá Kórejčaniek, z ktorých jedno objavili v stredu pod Margitiným mostom v Budapešti a druhé v Stoličnobelehradskej župe pri obci Ercsi. Počet obetí nehody tak stúpol na najmenej 15. Medzinárodný tím záchranárov pátra na celom južnom úseku Dunaja v Maďarsku po ďalších 11 nezvestných juhokórejských turistoch a dvoch maďarských členoch posádky. Po zrážke vyhliadkovej a výletnej lode 29. mája krátko po 21.00 h v Budapešti pod Margitiným mostom, po ktorej sa vyhliadková loď s 33 turistami a dvojčlennou posádkou v priebehu siedmich sekúnd potopila, zachránili z vôd rieky sedem ľudí. Plávajúci žeriav Clark Ádám v stredu dorazil k prístavu predmestia hlavného mesta Újpest, kde zakotvil. K tomu, aby mohol priplávať na miesto potopeného vraku, je potrebné, aby hladina Dunaja klesla pod 420 cm. V stredu hladina začala opäť mierne stúpať, napoludnie dosiahla 451 centimetrov. Vodohospodári očakávajú jej pokles až vo štvrtok popoludní. Kritickým bodom plavby k miestu nešťastia je Margitin most, pod ktorým musí žeriav preplávať.


Po havárii rybárskej lode v Austrálii je nezvestných šesť ľudí

Jeden z rybárov haváriu prežil vďaka tomu, že sa držal trupu lode.

CANBERRA. Po nehode rybárskej lode pri východnom pobreží Austrálie je nezvestných šesť osôb, informuje spravodajský portál BBC. Plavidlo sa prevrátilo a potopilo v pondelok večer pri meste Seventeen Seventy v štáte Queensland. Na palube sa okrem šiestich nezvestných rybárov vo veku 45, 39, 33, 28, 30 a 34 rokov nachádzal aj siedmy muž, ktorý incident prežil vďaka tomu, že sa držal trupu lode.Miestny denník the Courier Mail informoval, že zachránený muž menom Ruben McDornan počul svojich kolegov pri pokuse o útek z lode, keď sa prevrátila. On sám vo vode strávil takmer 12 hodín, kým ho zachránila okoloidúca jachta. "Bolo to číre šťastie, že dvojica prechádzajúca okolo na jachte počula krik zachráneného. Ak by to tak nebolo, nedozvedeli by sme o tom," uviedol Jeff Barnett z Queenslandskej polície. Pátracie tímy objavili trosky lode, no zatiaľ žiadne stopy po mužoch.


Zisk automobilky Ferrari sa viac než zdvojnásobil

Výrazne vzrástol predaj v Európe a na Blízkom východe.

MARANELLO. Taliansky výrobca športových áut Ferrari oznámil za tretí štvrťrok viac než zdvojnásobenie čistého zisku. Prispelo k tomu zvýšenie dodávok vozidiel, ale najmä mimoriadne zníženie daňovej záťaže v porovnaní s tretím štvrťrokom minulého roka. Spoločnosť uviedla, že za tretí štvrťrok dosiahla čistý zisk 287 miliónov eur. Na porovnanie, za rovnaké obdobie minulého roka vykázala čistý zisk 141 miliónov eur. Dodávky sa zvýšili o 11 percent na 2262 vozidiel, pričom výrazne vzrástol predaj v regióne Európa a Blízky východ. V tejto oblasti rast predaja zaznamenal dvojciferné hodnoty, pričom sa v rámci neho predalo 1005 áut Ferrari. Predaj v Severnej a Južnej Amerike vzrástol o 5 percent a v širšej Číne o 7 percent. Za celý rok 2018 Ferrari očakáva predaj vyše 9000 vozidiel. Upravený čistý zisk dosiahol 146 miliónov eur a upravený zisk pred úrokmi a daňami (EBIT) predstavoval 203 miliónov eur. To medziročne znamená rast o 0,4 percenta. Čisté tržby sa zvýšili o 0,3 percenta na 838 miliónov eur. V prípade nezapočítania kurzových vplyvov ich medziročný rast dosiahol 2,2 percenta. Za celý rok 2018 očakáva firma tržby vyše 3,4 miliardy eur.


Polícia v Grécku zastavila nákladné auto s 59 migrantmi

Polícia zatkla bulharského vodiča vo veku 61 rokov.

SOLÚN. Celkove 59 migrantov bez dokladov našla grécka polícia v nákladnom aute, ktoré kontrolovala na diaľnici v severnej časti krajiny. Tlačová agentúra AP to uviedla v sobotu s odvolaním sa na policajné vyhlásenie. Vozidlo zastavili policajti v piatok popoludní približne 30 kilometrov východne od mesta Solún, pretože bolo vybavené bulharskými poznávacími značkami, ktoré boli nahlásené ako ukradnuté. Ilegálni migranti sa viezli v nákladnom priestore za niekoľkými škatuľami s izolačným materiálom. Približne polovica z týchto ľudí boli Somálčania. Zvyšní pochádzali z Afganistanu, Bangladéša, Egypta, Eritrey, Iraku, palestínskych území a zo Sudánu. Migranti povedali polícii, že zaplatili po 1500 eur prevádzačovi v Turecku. Ten im pomohol dostať sa člnom do Grécka, kde následne prestúpili do nákladného auta. Bulharského vodiča vo veku 61 rokov policajti zatkli.


KHL ako NHL? Bodovací systém by sa mal meniť deň pred začiatkom sezóny

MOSKVA. Vedenie Kontinentálnej hokejovej ligy (KHL) sa tesne pred začiatkom základnej časti sezóny 2018/2019 chystá zmeniť bodovací systém. Doteraz v nadnárodnej súťaži s vedením v Moskve sa za triumf v riadnom hracom čase udeľovali tri body, za každý iný triumf dva body, prehru v predĺžení či po samostatných nájazdoch jeden bod a pri prehre v riadnom hracom čase tímy zostali bez bodu. Nový systém by mal kopírovať bodovanie v zámorskej NHL. Znamená to, že za akýkoľvek triumf klub získa dva body, za prehru v predĺžení alebo nájazdoch jeden bod a neúspech v riadnom hracom čase zostane bez bodového zisku. Ako referuje portál Championat.com s odvolaním sa na tlačové oddelenie súťaže, výsledky hlasovania členov Rady riaditeľov KHL o možnom zavedení tejto zmeny sa očakáva v piatok 31. augusta, teda iba jeden deň pred začiatkom základnej časti súťaže.


AKTUALIZOVANÉSaS podala trestné oznámenie pre kauzu vysokých cien energií

Poslanci podali na Generálnej prokuratúre trestné oznámenie na neznámeho páchateľa.

Agentúrnu správu TASR sme nahradili spresnenou agentúrnou správou SITA. BRATISLAVA. Strana SaS podala trestné oznámenie na neznámeho páchateľa. Liberáli sú presvedčení, že "hlas podobný" hlasu bývalého predsedu Úradu pre reguláciu sieťových odvetví Jozefa˙Holjenčíka radil spoločnostiam podnikajúcim˙v sieťových odvetviach, ako môžu zvýšiť ceny energií. "Rovnako navádzal dodávateľov vodárenských spoločností k podvodnému konaniu a machináciám pri cenotvorbe a nepriamo podmieňoval možnosť zvýšenia distribučných poplatkov znaleckým posudzovaním jemu blízkymi osobami," uviedol tímlíder SaS pre energetiku Karol Galek. Podľa strany SaS vzniklo podozrenie, že mohlo dôjsť k naplneniu skutkovej podstaty trestného činu zneužitia právomoci verejného činiteľa v zmysle Trestného zákona. "Žiadame, aby vyšetrovateľ príslušného riaditeľstva Policajného zboru začal v tejto veci konať a celú vec prešetril," konštatoval Galek.


Nór podozrivý zo špionáže bude za mrežami do mája, nariadil ruský súd

MOSKVA. Ruský súd v piatok nariadil, aby Nóra podozrivého zo špionáže, držali za mrežami do mája. Frode Berg je vo väzbe od decembra. Muža zadržali v Moskve a obvinili ho z napojenia na špionáž. Ruské médiá citujú jeho právneho zástupcu Ilju Novikova, podľa ktorého Berg odmieta obvinenia. Súd takisto zamietol Novikovu žiadosť o prepustenie jeho klienta na kauciu. Právnik sa plánuje odvolať.


Babiš vie svojím impériom ovplyvniť milióny, môže oň prísť

Médiá počas politickej kariéry využívali Pavol Rusko aj Silvio Berlusconi. Babiš teraz tvrdí, že zákon je namierený len proti nemu.

PRAHA, BRATISLAVA. Médiá, ktoré vlastní, dokážu ovplyvniť názory miliónov ľudí. Česká poslanecká snemovňa v stredu schválila zákon o konflikte záujmov, ktorý okrem iného zakazuje členom vlády vlastníctvo médií a tiež obmedzuje zisk dotácií pre firmy, ktoré patria ministrom. Zákon je však podľa členov strany ANO jasne namierený proti ministrovi financií Andrejovi Babišovi. Čo môže takzvaný lex Babiš zmeniť na českej politickej scéne? „Oligarchovia si budú musieť vybrať: buď členstvo vo vláde, alebo dotácie, verejné zákazky a vlastníctvo médií,“ napísal po schválení zákona na twitteri český premiér Bohuslav Sobotka z ČSSD. Práve jeho strana zmenu zákona navrhla. Babiš tvrdí, že ide o útok naňho. „Jedna partia sa ma snaží donútiť odísť z politiky,“ povedal pre denník Právo. Ak zákon schváli Senát aj prezident, Babišovi to skomplikuje život, no situáciu to výrazne nezmení. Podľa Hospodářských novín Babišovi stačí, aby majetok právne nevlastnil. Mediálny koncern Mafra aj spoločnosť Agrofert by tak mohol previesť napríklad na rodinných príslušníkov. Podľa českého politológa Jiřího Peheho sa však Babiš až tak ľahko svojich firiem vzdať nechce. „Agrofert je impérium, ktoré vybudoval sám Babiš. Evidentne nie každému verí, je to zo svojej podstaty človek, ktorý veci rád priamo kontroluje,“ hovorí pre SME. Český politik je podľa neho pritom už dlhodobo v konflikte záujmov. „Už samotný fakt, že Babiš, druhý najbohatší človek v Českej republike, je ministrom financií, je obrovským konfliktom záujmov. V podstate riadi daňový systém a zároveň má nepriamy vplyv na banky, od ktorých si jeho firmy berú úvery,“ dodáva Pehe. Otázne je teraz najmä jeho vlastníctvo médií. Do portfólia českého ministra financií patria napríklad denníky Lidové noviny, MF Dnes, rádio Impuls či hudobná televízia Óčko. Podľa servera Hlídacípes.org tak Babišove médiá dokážu ovplyvniť milióny ľudí – mesačne si weby vydavateľstva Mafra pozrie vyše päť miliónov ľudí, tlačené médiá si prečíta takmer 2,5 milióna čitateľov, milión si vypočuje rádio Impulz a ďalších 2,5 milióna divákov mesačne zasiahne Óčko. Za ovplyvňovanie médií pritom Babiša už viackrát kritizovali. Po tom, čo Babiš prebral viaceré médiá, z ich vedenia odišlo vedenie aj viacerí redaktori. Nová šéfredaktorka MF Dnes Sabina Slonková dokonca v druhom najčítanejšom denníku vydržala len pol roka. „Ukázalo sa, že nezávislosť je pre ľudí z vedenia Mafry len fráza,“ povedala Slonková po odchode v rozhovore pre Aktualne.cz. Známy je aj prípad, keď Babiš telefonoval do redakcie Lidových novín, aby sa posťažoval, že o ňom denník nepíše. „Jeho denníky dosť pravidelne rozbiehali kampane proti ostatným politikom v okamihu, keď sa s nimi Babiš dostal do konfliktu,“ pridáva Pehe. Prípady, keď sú politici vlastníkmi médií, sú známe po celom svete. Taliansky parlament v minulosti schválil zákon o konflikte záujmov, ktorý sa mohol dotknúť aj bývalého talianskeho premiéra Silvia Berlusconiho. Ten vlastní najväčšie talianske vydavateľstvo aj súkromné televízie. Nebol však ako premiér na čele týchto spoločností, a preto ho zákon nijako neobmedzil. Aj Slovák Pavol Rusko bol v čase založenia strany ANO a volebnej kampane stále spolumajiteľom televízie Markíza. Televíziu vtedy kritizovali za neobjektívne spravodajstvo. Pre politickú kariéru sa vedúcich funkcií mediálnych spoločností vzdal napríklad bývalý starosta New Yorku Michael Bloomberg. Napriek tvrdším zákonom však podľa Peheho nehrozí, že by na vlastníctve médií padla česká vládna koalícia. „Na druhej strane možno po budúcich voľbách Babiš stratí chuť zostať v politike, aj pre schválenie týchto zákonov,“ dodáva politológ.


V prípade Wigginsa nedošlo k pochybeniu, trest asi nedostane

BRATISLAVA. Prezident Medzinárodnej cyklistickej únie (UCI) Brian Cookson tvrdí, že v prípade terapeutických výnimiek Bradleyho Wigginsa neboli porušené nijaké pravidlá a pravdepodobne nepríde k žiadnym krokom proti Britovi. "Nemáme žiadny dôvod domnievať sa, že akákoľvek z týchto výnimiek bola nariadená nevhodne. Všetky tri prešli systémom ADAMS, takže WADA ich mohla kedykoľvek preskúmať a môže to urobiť aj teraz. Podľa mňa neboli porušené nijaké pravidlá a nemáme dôvod predpokladať, že budú nasledovať akékoľvek opatrenia," povedal Cookson pre špecializovaný portál Cyclingnews. Tridsaťšesťročný rodák z Gentu Wiggins nedávno v rozhovore pre BBC priznal, že v minulosti užil nedovolené látky so súhlasom antidopingových orgánov ako terapeutické výnimky pri liečbe astmy. Kauza sa dostala na verejnosť po publikovaní informácií z jeho zdravotnej karty pochádzajúcich z údajov Svetovej antidopingovej agentúry (WADA). Do jej "prísne strážených" databáz sa nabúrala hekerská skupina Fancy Bear s cieľom zdiskreditovať známych svetových športovcov.  Zo zistení hekerov okrem iného vyplýva, že Wigginsovi v rokoch 2011 až 2013 aplikovali tri silné injekcie protizápalových liekov obsahujúce zakázané kortikosteroidy. A to v čase pred začiatkom dôležitých cyklistických pretekov vrátane Tour de France 2012, ktoré aj vyhral. Neskôr sa ukázalo že išlo o schválené terapeutické výnimky.


Turecko prijme v roku 2018 do štátneho sektora 110-tisíc nových zamestnancov

Ankara len v nedeľu informovala o prepustení štátnych zamestnancov.

ISTANBUL. Turecký prezident Binali Yildirim v nedeľu povedal, že Ankara plánuje v nadchádzajúcom roku prijať do štátneho sektora 110-tisíc nových zamestnancov. Obsadiť nimi chce učiteľské, zdravotnícke i náboženské posty. Yildirim sa takto vyjadril v meste Kilis pri sýrskych hraniciach. Podľa agentúry Reuters priblížil, že turecká vláda prijme v novom roku spomedzi uvedeného počtu až 36-tisíc zamestnancov do zdravotníctva a tiež 20-tisíc nových učiteľov. Ankara len v nedeľu informovala o prepustení ďalších zhruba 2700 štátnych zamestnancov v súvislosti s vlaňajším júlovým zmareným pokusom o štátny prevrat. Podľa oficiálneho vyhlásenia vo vládnom vestníku išlo o osoby s kontaktmi na teroristické skupiny a teroristické štruktúry namierené proti národnej bezpečnosti. Medzi najnovšie prepustenými sú okrem iných zamestnanci ministerstiev, príslušníci ozbrojených síl či pedagógovia. Od pokusu o puč v Turecku zadržali pre podozrenie z kontaktov s exilovým duchovným Fethullahom Gülenom, ktorého Ankara považuje za iniciátora zamareného puču, viac ako 50.000 ľudí. O prácu prišlo okolo 150.000 príslušníkov ozbrojených síl, ako aj zamestnancov v štátnom i súkromnom sektore.


Sparta Praha a Frölunda postúpili do finále hokejovej Ligy majstrov

Oba kluby v odvete dominovali a vyhrali rovnakým výsledkom.

PRAHA. Hokejisti Sparty Praha sa stali prvými finalistami Ligy majstrov. V utorňajšom odvetnom zápase semifinále zdolali na domácom ľade švédsky tím Växjö Lakers presvedčivo 4:0 a potvrdili víťazstvo 2:1 z ľadu súpera. Z výrazného klubového úspechu sa tešia aj traja slovenskí hokejisti - obranca Juraj Mikúš a útočníci Lukáš Cingeľ s Andrejom Kudrnom. V odvete síce nebodovali, ale v prvom zápase sa o góly Pražanov postarali práve Cingeľ a Kudrna. Suverénne postúpila aj švédska Frölunda cez švajčiarsky HC Fribourg-Gottéron po výsledkoch 5:1 doma a 4:0 vonku. Semifinále Ligy majstrov - odvety: Góly: 17. Klimek, 31. Barinka, 57. Hlinka, 59. Vrána /prvý zápas 2:1, postúpila Sparta Praha/ Góly: 13. Bergenheim, 21. Tömmernes, 39. Figren, 42. Grundström /prvý zápas 1:5, postúpila Frölunda/


PÍŠE JURAJ MESÍKHľadá sa vízia: Prežitie

Že dnes ide o prežitie liberálnej demokracie, už chápu mnohí. Že ide aj o fyzické prežitie miliárd ľudí, ešte stále považuje väčšina ľudí za strašenie a nepodložené fantazírovanie.

Autor je publicista a občiansky aktivista Jeden zo zdrojov potácania sa západnej civilizácie v posledných rokoch je vraj strata zmyslu a cieľa. Je to stav neznámy u nás niekoľkým generáciám: svoje životy sme prežívali buď v smerovaní do žiarivého komunizmu, alebo v putovaní na Západ, z ruského otroctva domov do Európy, k spoločenstvu západných demokracií. Generačná vízia bola demokratická a vyspelá Európa a cesta do nej bola jasne vytýčená procesom plnenia podmienok na vstup do EÚ a NATO. Dnes, keď sme konečne in, je veľká časť verejnosti aj politikov zmätená chýbaním ďalšieho smeru a cieľov. Slovensku vraj chýba vízia. A nielen Slovensku – v celom západnom svete sa masy obyvateľov a zástupy politikov potácajú, točia v kruhoch, zažívajú nauzeu z chaotického pohybu alebo sú ochromení pocitom, že sa na nich valí lavína. Zo zmätku emócií umocňovaného chórom facebookových statusov, bludov a dezinformácií ťažia blázni i fanatici vážne ponúkajúci návrat k fašizmu, do slovansko-pravoslávno-korupčného objatia Kremľom, k tomu, čo si predstavujú ako „tradičné hodnoty“ s chlapom hore a ženou pokorne dolu, alebo priamo do stredoveku, v ktorom sa právo prvej noci pre zbohatlíkov plodne kríži so skrvaveným mečom križiaka. Paradoxom je, že vízia pre časť verejnosti, ktorá slovami básnika stále „vzdoruje zhubným časom“, nikdy nemohla byť jasnejšia ako dnes. Nie je ňou totiž nič menšie ako prežitie. Prežitie západnej civilizácie a, v horšom prípade, fyzické prežitie ľudského druhu ako takého. O tom, že dnes ide o prežitie civilizácie Západu s jej liberálnou demokraciou a ľudskými právami, už pochybuje čoraz menej ľudí. Ešte pred troma rokmi by ste možno mali silný pocit, že ide o zveličenie, ak nie rovno fantazmagóriu - lenže odvtedy prišiel rad udalostí, po ktorých sa mnohí prebrali do reality. V roku 2014 Rusi prepadli dovtedy bratskú, slovanskú a azbukovú Ukrajinu, najprv obsadili Krym a potom rozpútali vojnu v Donbase. Západ zareagoval tak, ako v roku 1938 v Mníchove: stiahnutím chvosta a strčením hlavy do piesku, ponechajúc Ukrajincov v ich boji za slobodu a nezávislosť bez účinnej pomoci. Kremeľ povzbudený tragikomickou slabosťou Obamovej Ameriky – o bezbrannej Európe ani nehovoriac – rozpútal hybridnú vojnu proti EÚ aj NATO. Na tú Západ dodnes účinne nezareagoval a necháva sa ňou rozkladať ako pomalým vírusom. V anno mirabilis 2016 sa začala epidémia pomalých vírusov šírených do vnímavej populácie cez fejsbúk prinášať plody. Na jar 2016 občania a občianky na Slovensku zvolili do parlamentu fašistov a milovníkov stredoveku - o budovateľoch širokorozchodnej železnice ani nehovoriac. V apríli 2016 až 20 percent Holanďanov hlasovalo v referende proti revolučným Ukrajincom a za záujmy krajiny, ktorá zavraždila v lietadle MH17 193 ich spoluobčanov. V júni starší a nevzdelanejší voliči v Anglicku a Walese zvalcovali mladších a vzdelanejších a odhlasovali im brexit. V novembri prevažne starší, menej vzdelaní a bieli muži zvolili za prezidenta USA egomaniaka s psychopatickými črtami, bez najmenších politických skúseností, zato s rasistickou a nenávistnou rétorikou. Jeho zvolenie uvítali americkí neonacisti hajlovaním, Ku-Klux-Klan fakľovými pochodmi a fašisti po celej Európe aj v Rusku otváraním fliaš šampanského. Dnes stačí už len veľmi málo, aby sa po facebookovej paralýze Európa aj NATO posunuli do fázy rozpadu. V krajinách ako Slovensko by znamenal nástup autoritárskych a archaicko-kriminálnych režimov a koniec liberálnej demokracie a ľudských práv. To v lepšom prípade. V horšom môže nasledovať obdobie chaosu a násilných bojov: pešiaci na takýto boj sú aj na území Slovenska už roky cvičení a vyzbrojovaní, tak ako boli ich bratia cvičení a vyzbrojovaní v Ukrajine už roky pred okupáciou Krymu a vojnou v Donbase. Že dnes ide o prežitie liberálnej demokracie, už chápu mnohí. Že ide aj o fyzické prežitie miliárd ľudí a možno celého ľudského druhu, ešte stále považuje väčšina ľudí za strašenie a nepodložené fantazírovanie. Podobne vnímali ohrozenie liberálnej demokracie pred pár rokmi. Žiaľ, riziko sebazničenia nášho druhu nie je ani vymyslené, ani nízke. Hovoriť o jednom je vlastne nesprávne: existenčných rizík je viac, niektoré závisia od ľudských rozhodnutí, iné nie. Jedno však vedeli už starovekí myslitelia: štyria jazdci apokalypsy – zotročenie, vojny, hladomory a epidémie – chodievajú spolu. Slovenky a Slováci nemajú v rukách rozhodovanie o osudoch sveta. Náš vplyv na svet je síce vďaka členstvu v EÚ a NATO o rády väčší, ako by zodpovedalo piatim miliónom ľudí (teda 0,15 % ľudstva), ale je limitovaný. Či napríklad vypukne jadrová vojna medzi Indiou a Pakistanom, nie je ani v rukách oveľa vplyvnejších národov. Ale vieme, že jej dôsledky by nás významne zasiahli. Mnohé hrozby v rukách nemáme, ale práve šanca na prežitie liberálnej demokracie a fyzické prežitie existenčných ohrození je to, čo držíme v rukách. Hľadáte víziu pre Slovensko a svet? Je ňou Prežitie. Poznáte niečo dôležitejšie? Tento text ste mohli čítať vďaka tomu, že platíte za obsah. Vážime si to.


Amerika je cudzia, držte sa pevne. Médiá reagujú na voľby

Svet reaguje

Trump musí zjednocovať

Urobí reality šou

Od Gumpa po Trumpa

Diskusia k voľbám

Trumpova cesta

Dôvody úspechu

Amerika je cudzia

Na výsledky volieb 45. prezidenta Spojených štátov reagujú Američania, Briti, Francúzi i Česi.

BRATISLAVA. Americká spoločnosť zlyhala, je z nej miesto, ktoré je cudzie. Suverénne zvíťazil hnev. Mylne sme si mysleli, že väčšina krajiny si váži demokratické právo. Aj takto znejú reakcie novinárov na meno nového prezidenta Spojených štátov. Novinár Steven W Thrasher, ktorý pracuje pre Guardian a špecializuje sa práve na americkú politiku, má jedno odporúčanie, čo robiť, v tejto “desivej chvíli, ktorá pre Ameriku nastala”. Držať svojich blízkych pri sebe. A držať ich pevne. “Farební ľudia, ženy, moslimovia, homosexuáli, chorí ľudia, imigranti; ich všetkých Donald Trump zastrašuje,” píše už v úvode komentáru k výsledku volieb. “Potrebujú vašu lásku, vaše teplo, vašu podporu.” Podľa Thrashera sa už čoskoro zo Spojených štátov stane krajina, ktorá bude hrôzostrašná, pomstychtivá a nespravodlivá. Tvrdí, že to posledné, čo Spojeným štátom v tejto chvíli zostalo, je ľúbiť a rešpektovať sa napriek rozdielom. Americký ekonóm a držiteľ Nobelovej ceny za ekonómiu z roku 2008 Paul Krugman pre New York Times píše, že svoju vlasť nespoznáva. “Mysleli sme si, že naši spoluobčania napokon nebudú voliť za kandidáta, ktorý je na taký vysoký úrad taký zjavne nekvalifikovaný, taký povahovo neistý, taký strašidelný, a predsa smiešny,” píše. “Že väčšina našej krajiny si váži demokratické princípy a právo.” Hovorí, že Spojené štáty, do ktorých sa dnes budia Američania, sú mu cudzie a spoločnosť, v ktorej žije, pravdepodobne zlyhala. Podľa komentátorky Daily Telegraphu Juliet Samuelovej existuje množstvo dôvodov, prečo sa báť. Ju osobne najviac desí Trumpov rasizmus. Podľa nej bol totiž najrasistickejším kandidátom na prezidenta od čias vzniku amerického hnutia za občianske práva. Jeho zvolenie si vysvetľuje ako priamu reakciu na osemročné obdobie, počas ktorého Spojené štáty viedol Afroameričan. “Jeho pohŕdanie prijateľnými rasovými normami spochybňuje najsilnejšiu demokraciu na svete.” “Zvíťazil hnev,” reaguje zas editoriálom na Trumpovo víťazstvo francúzsky denník Le Monde. “A to suverénne.” Hoci mnohí vyčítajú Trumpovi práve nedostatok skúseností s politikou, podľa autora textu Jéroma Fenoglia preukázal v kampani až “diabolskú politickú inteligenciu”. Porazil v nej totiž nielen svoju protikandidátku z radov demokratov, ale najmä republikánskych spolustranníkov, ktorí mu neverili a za jeho politikou nestáli. Le Monde označuje víťazstvo Donalda Trumpa len pár mesiacov po oznámení výsledkov britského referenda o zotrvaní v Európskej únii za ďalšiu hrozbu. Vo svete, ktorý vznikne po týchto udalostiach, je už podľa neho možné všetko. Podľa komentáru Deutsche Welle môže Trump poškodiť aj európske záujmy. “Nevieme presne, čo presne očakávať od novozvoleného prezidenta Donalda Trumpa, ale po tejto volebnej kampani bude najbezpečnejšie predpokladať, že to bude zlé,” píše portál. Volebný deň nazýva koncom amerického sna, o ktorom kedysi zvykol spievať Bob Dylan a všetci ďalší “liberálni hrdinovia”. Podľa Deutsche Welle ich pochovala rétorika, ktorá je založená na sexizme, rasizme, klamstvách a žlči. “Je čas povedať zbohom Amerike, ktorú sme poznali a milovali.” Všetko je nakoniec inak, ako sa očakávalo, myslí si autor glosy, ktorú zverejnil český spravodajský portál idnes.cz. Prekvapenie, aké dnes zažívajú Američania Miloš Gregor prirovnáva k tomu, ktoré Európa pocítila tento rok v júni po zverejnení výsledkov hlasovania o vystúpení Británie z Európskej únie. “Zatiaľ čo v prípade brexitu kritika smerovala von z krajiny - na Európsku úniu, prezidentské voľby v USA sú otázkou tamojšej politickej reprezentácie,” píše. “Ukázalo sa, že nespokojnosť Američanov so súčasnými politickým elitami je omnoho väčšia, ako sa zdalo.” Trump však podľa neho nemá zabúdať na neľahkú úlohu, ktorá ho čaká - splniť sľuby, ktoré dal voličom.


V Rusku chcú zaviesť identifikačné karty pre fanúšikov, niečo podobné funguje už v Taliansku

MOSKVA. Ruskí futbaloví fanúšikovia sa od budúcej sezóny pravdepodobne dostanú na štadióny iba na identifikačné karty, ktoré bude vydávať štát. Tieto opatrenia by mali zvýšiť bezpečnosť verejnosti a zlepšiť všeobecný poriadok na štadiónoch. Uviedla to poradkyňa odboru vedy a vzdelávania ministerstva športu Irina Grigorjevová. Rusi model s ID kartami použili vlani počas MS vo futbale. Podľa informácií agentúry AP budú musieť fanúšikovia od 1. júla prejsť bezpečnostnou prehliadkou ešte predtým, než si zakúpia vstupenky. Podobný systém zaviedli napríklad aj v Taliansku. Podľa ruských predstaviteľov by mal nový systém prilákať na futbal viac fanúšikov, ktorí sa mu predtým vyhýbali pre potenciálne riziká. Minister športu Pavel Kolobkov však vo vyhlásení uviedol že: „Je príliš skoro hovoriť o tom, či bude tento systém prijatý a v akej forme a ak sa aj prijme, tak nevieme, odkedy bude platiť."


Most-Híd: Súkromné pálenice neohrozia liehovarnícky priemysel

Pálenice podľa Mosta existujú aj dnes, ibaže fungujú načierno.

BRATISLAVA. Koaličná strana Most-Híd chce ľuďom umožniť súkromnú výrobu destilátov z vlastného ovocia pre vlastnú spotrebu. Na aktuálnu schôdzu parlamentu predložili poslanci návrh novely zákona o výrobe a uvádzaní liehu na trh. Negatívnych vplyvov na liehovarnícky priemysel, ako aj na zamestnanosť sa poslanci neobávajú. "Na Slovensku existuje dlhodobá tradícia výroby destilátov z vlastného dopestovaného ovocia, ktorá je však postavená mimo zákon. Napriek zákazu k výrobe destilátov fyzickými osobami dochádza. Preto chceme pomôcť tým, ktorí to budú legalizovať," vysvetlil na štvrtkovej tlačovej konferencii poslanec a jeden z predkladateľov zákona Tibor Bastrnák. Návrh definuje súkromnú výrobu destilátu, ako i súkromného výrobcu destilátu a stanovuje podmienky, za ktorých súkromný výrobca destilátu môže súkromnú výrobu destilátov vykonávať. Okrem minimálneho veku 18 rokov, vlastníctva destilačného zariadenia spĺňajúceho stanovené podmienky a zákazu použitia vyrobeného destilátu na inú ako súkromnú spotrebu, sa určuje maximálny objem vyrobeného liehu, ktorý súkromný výrobca destilátu môže vyrobiť za jeden kalendárny rok. Súkromný výrobca bude zároveň povinný oznámiť držbu destilačného zariadenia a musí mať splnenú aj daňovú povinnosť. Návrh ďalej upravuje kompetencie ministerstva pôdohospodárstva, kompetencie colných orgánov a tiež ukladanie sankcií v prípade porušenia zákona. "Odhadom dnes páli na Slovensku zhruba 15-tisíc ľudí, môže ich byť podstatne viac. Finančná správa odhalí ročne desať. Nevenuje sa tomu až taká pozornosť. Pestovateľské pálenice fungujú na tom, že musia mať určité množstvo kvasu. Nie každý záhradkár toľko ale má. V prípade, že nie, tak sa musí spojiť s iným," zdôvodnil poslanec Peter Antal s tým, že výsledný produkt nemusí splniť očakávania. "Preto na výzvu ľudí reagujeme návrhom zákona," doplnil Antal. Poslanci sa neobávajú negatívnych vplyvov, pred ktorými varujú zástupcovia výrobcov a predajcov alkoholu, ktorí sú proti legalizácii súkromného pálenia alkoholu. "Aj dnes existujú pálenice, ktoré fungujú načierno. Nám ide o to, aby ľudia, ktorí chcú, aby mohli páliť menej v rámci zákona a z vlastného ovocia. Nech na to majú možnosti. Nemyslíme si, že to zruinuje priemysel, čo sa týka pálenia," skonštatoval Bastrnák, ktorý vníma kritiku zástupcov výrobcov a predajcov alkoholu ako neopodstatnenú. Podľa novely súkromnú výrobu destilátu možno predovšetkým vykonávať iba v maximálnom povolenom objeme 25 litrov na osobu za kalendárny rok. Výroba sa môže realizovať výhradne v najviac stolitrovom destilačnom zariadení. V prípade, že viacero členov spoločnej domácnosti spĺňa definíciu súkromného výrobcu destilátu, uplatní sa obmedzenie maximálne 25 litrov destilátu ročne na celú domácnosť. Súkromný výrobca musí okrem iného spĺňať podmienku dovŕšenia 18 rokov veku, na výrobu môže použiť iba ním dopestované ovocie a vlastné destilačné zariadenie spĺňajúce zákonné podmienky. Vyrobený alkohol sa nesmie predávať alebo akýmkoľvek spôsobom uvádzať na trh. Ministerstvu musí výrobca oznámiť, ak bol právoplatne odsúdený za trestný čin nepovolenej výroby liehu, alebo bol právoplatne uznaný vinným z niektorého z vymedzených priestupkov.


Kollár obštrukciu neurobí, jeho hnutie sa bude volať iba Sme rodina

Strany po novom nesmú obsahovať v názve meno osoby.

BRATISLAVA. Hnutie Sme rodina – Boris Kollár sa po novom bude volať iba Sme rodina. Agentúre SITA to povedal líder hnutia Boris Kollár. Parlament schválil v júni v skrátenom legislatívnom konaní novelu zákona o politických stranách, podľa ktorej názov strany alebo jej skratka nesmú obsahovať meno alebo priezvisko osoby, ktorá je štatutárnym orgánom, členom štatutárneho orgánu alebo členom prípravného výboru strany. Novelu zákona presadil predseda SNS Andrej Danko. „Z názvu hnutia vypustíme Boris Kollár a budeme sa volať iba Sme rodina. Chceli sme urobiť obštrukciu, že tam dáme "kollárovci". Mohli sme to tak spraviť a bez problémov by nám to tak museli zapísať, lebo tento zákon to umožňuje, ale nebudem sa hrať na malého chlapca,“ priblížil Kollár. Z parlamentných politických strán sa okrem hnutia Sme rodina – Boris Kollár toto kritérium týka aj strany Kotleba – Ľudová strana Naše Slovensko. Podpredseda strany Martin Beluský pre agentúru SITA uviedol, že sa touto problematikou plánujú zaoberať v najbližších dňoch. Strany musia prijať nové názvy do konca októbra.


Šéf Neapola obvinil AS Rím a Liverpool, že ich vlastní rovnaký človek

NEAPOL. Aurelio De Laurentiis, prezident talianskeho futbalového klubu SSC Neapol, naznačil, že skutočný majiteľ AS Rím vlastní aj anglický FC Liverpool. "Vždy som mal v hlave nejaké pochybnosti, že skutočný vlastník Liverpoolu je ten istý ako v prípade AS Rím. Pred niekoľkými rokmi mi to pošepol istý 'vtáčik'," povedal známy mediálny magnát pre Corriere dello Sport. Šéf Neapola v podstate obvinil prezidenta rímskeho AS Jamesa Pallottu a majiteľov FC Liverpool, konzorcium Fenway Sports Group, že obchádzajú pravidlá o vlastníctve futbalových klubov. "Ak by to tak bolo, že tieto dva kluby naozaj vlastnia tí istí ľudia, nemohli by hrať v Lige majstrov," doplnil De Laurentiis a pripomenul, že práve tieto dve značky sa seba natrafili v semifinále minulosezónnej edície Ligy majstrov. Podľa De Laurentiisa je taktiež podozrivé, že dve veľké hviezdy svetového futbalu, ktoré donedávna hrávali v AS Rím - egyptský útočník Mohamed Salah aj brazílsky brankár Alisson Becker, sa zhodne presunuli práve na liverpoolský Anfield. "Ponúkol som za Alissona 60 miliónov eur, ale potom som si uvedomil, že aj tak skončí v tíme Liverpoolu," dodal De Laurentiis, podľa ktorého je prepojenie medzi Pallottom a zoskupením Fenway Sports Group očividné. Generálny riaditeľ rímskeho mužstva Mauro Baldissoni však tieto tvrdenia poprel. "De Laurentiis vraví, že mu to povedal nejaký 'vtáčik', ale, úprimne, neviem, kto by to mal byť. Myslím si, že okolo neho lietajú nejaké zlé vtáky," priznal. "Možno by sme mu mali poradiť, aby radšej počúval spev slávika ako idiotské čvirikanie. Týmto zároveň pozdravujem De Laurentiisa aj Carla Ancelottiho, muža, ktorý je v srdciach všetkých fanúšikov AS Rím (hrával zaň v rokoch 1979-1987 - pozn.)," skonštatoval Baldissoni podľa webu football-italia.net.


Fajčíte? Mali by ste si dať pozor na doplnky s vitamínom B6 a B12

Dlhodobo vysoké dávky vitamínov B u mužov zvýšili riziko rakoviny pľúc.

BRATISLAVA. Vitamíny B majú reputáciu, že dokážu znížiť riziko rakoviny. Rozsiahla medzinárodná analýza ale ukázala, že v prípade mužských fajčiarov môže nastať pravý opak. Posledné roky síce vzniklo viacero výskumov, ktoré sa zaoberali vzťahom medzi vitamínmi B a rakovinou, no výsledky neboli jednoznačné. Dáta zbierali príliš krátko, alebo nepochádzali z presvedčivej vzorky ľudí. V prípade štúdie, ktorú v utorok uverejnil Journal of Clinical Oncology, to neplatí. Vedci zo šiestich výskumných centier a univerzít preskúmali dáta viac než 77-tisíc ľudí. Pacienti mali nad 50 rokov a v priebehu desiatich rokov každý z nich informoval o množstve užitých vitamínov B. V analýze zohľadnili aj ďalšie faktory ako fajčenie, rasu, vek, vzdelanie, BMI, históriu rakovinových a pľúcnych ochorení, ale aj užívanie protizápalových liekov. Výsledky ukázali, že vysoké dávky vitamínu B6 a B12, ktoré prekračujú štandardnú dávku v doplnkoch, zvyšujú u mužských fajčiarov riziko rakoviny. Podobný vzťah sa v priebehu desaťročia nepreukázal v prípade kyseliny listovej (vitamín B9), B vitamíny zároveň nezvyšovali riziko rakoviny u žien. Fajčiarom, ktorí desať rokov každodenne užívali 20 miligramov vitamínu B6, trojnásobne stúplo riziko vzniku rakoviny pľúc. V prípade, že muži denne užívali 55 mikrogramov vitamínu B12, stúplo riziko štvornásobne. „Ide o dávky, ktoré možno prijať jedine z doplnkov s vysokým obsahom B vitamínov,“ vysvetľuje pre Medical News Today vedúci výskumu Theodore Brasky. V súvislosti s výsledkami ho znepokojuje, že doplnky sú široko dostupné a neregulované. Zatiaľ nie je úplne jasné, prečo vitamíny u mužov umocňujú rakovinotvorné účinky cigariet. Pravdepodobne to súvisí s interakciou vitamínov B a metabolickou dráhou uhlíka, ktorá má udržiavať celistvosť DNA a regulovať expresie génu. Vyššie dávky vitamínov B zrejme ohrozujú metabolickú dráhu a podporiť formovanie nádorov. DOI: 10.1200/JCO.2017.72.7735


Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Opustiť úspešnú kariéru a vrátiť sa na Slovensko. Prečo to niektorí robia? Migration finally reverses  2. Tieto podujatia v Bratislave sa v najbližších dňoch určite oplatí navštíviť: Top 10 events in Bratislava  3. Chcete hovoriť ako profesionál? Dá sa to naučiť aj na Slovensku: Learning to speak can become a hobby 4. Akých päť najzaujímavejších zmien priniesli víkendové voľby? Five big things that we’ve learned from the regional election results 5. Ktoré metropoly si „zahralo“ naše hlavné mesto vo filmoch? Bratislava has starred in several films 6. Prejavil sa ďalší z efektov nastávajúceho Brexitu: A record number of British companies are locating to Slovakia 7. Čo pre nás znamená porážka extrémistov v župných voľbách? Regional elections show the door to the far right 8. Bulvár zmení majiteľa: Ringier Axel Springer Media sells the most popular daily and acquires online assets 9. Jazzová legenda v Bratislave: Prečítajte si rozhovor so slávnym hudobníkom. Ron Carter: At 80, the legendary bass player is still astounding audiences 10. V Bratislave sa už čoskoro prejdete v oblakoch. Takto to vyzerá: Walking in the sky in Bratislava Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Iránsky ajatolláh vyzval kandidátov, aby hospodársky rast zabezpečili bez Západu

Dištancoval sa tým od politiky súčasného iránskeho prezidenta Hasana Rúháního.

TEHERÁN. Iránsky najvyšší duchovný vodca ajatolláh Alí Chameneí vyzval prezidentských kandidátov islamskej republiky, aby sa sústredili na zvýšenie rastu ekonomiky bez pomoci Západu. Dištancoval sa tým od politiky súčasného iránskeho prezidenta Hasana Rúháního, ktorý presadzuje rozvoj hospodárstva prostredníctvom zahraničného obchodu a investícií, informovala v stredu stanica Slobodná Európa. "Kandidáti by mali sľúbiť, že sa budú pri riešení ekonomických otázok sústreďovať skôr na národný potenciál a domáce kapacity než na spoluprácu so zahraničím," uviedol Chameneí na utorkovom stretnutí s veľvyslancami moslimských krajín v Teheráne. Západné štáty "bojujú proti Iránskej islamskej republike, pretože islam blokuje ich záujmy," dodal. Chameneího spojenci, ktorí zastávajú tvrdú nábožensko-politickú líniu, dúfajú, že sa im podarí opätovne obsadiť prezidentský úrad obviňovaním pragmatického Rúháního z pomalého napredovania obnovy ekonomiky. Prezident je vystavovaný ich kritike aj napriek tomu, že v poslednom čase dochádza k uvoľňovaniu väčšiny západných sankcií na základe prelomovej jadrovej dohody, o podpísanie ktorej sa Rúhání pričinil. Rúháního najväčším rivalom vo voľbách naplánovaných na 19. mája bude konzervatívny duchovný Ebráhím Raísí, ktorý má blízko k ajatolláhovi a je takisto zástancom tvrdého politického razenia. Rada strážcov ústavy, ktorá posudzuje prezidentských uchádzačov z hľadiska duchovného i politického, vylúčila zo súboja o post novej hlavy štátu bývalého prezidenta Mahmúda Ahmadínežáda. Úrady zaregistrovali celkovo 1636 uchádzačov o funkciu prezidenta - z toho 137 žien, ktorým Rada strážcov ústavy v minulosti neumožňovala kandidovať. Tradične je na finálny zoznam uchádzačov vybraných zhruba šesť kandidátov.


Počas majstrovstiev sveta v hokeji sa podarilo vytriediť viac ako polovicu odpadu

Organizátori zabezpečili stovky košov na triedenie odpadu.

BRATISLAVA. Počas májových majstrovstiev sveta v hokeji na Slovensku sa vďaka zeleným opatreniam podarilo vytriediť viac ako polovicu vyprodukovaného odpadu. Ako informoval vo vyhlásení odbor komunikácie ministerstva životného prostredia (MŽP), v oboch dejiskách šampionátu, v Bratislave a Košiciach, sa vytriedilo takmer 75 ton odpadu, čo je viac ako 56 percent. Vytriedilo sa takmer sedem ton skla, viac ako 21 ton plastov a plechoviek a vyše 25 ton papiera. Okrem toho sa podarilo vytriediť i 15 ton biologicky rozložiteľného odpadu. Využívaním zálohovaných pohárov na viacnásobné použitie ako aj použitím bio-degradovateľných gastroobalov sa výrazne znížila tvorba plastového odpadu. Na štadiónoch a vo fanzónach sa používali hygienické potreby z recyklovaného papiera, čím sa podarilo zachrániť viac ako 170 stromov. „Chcel by som sa poďakovať všetkým, ktorí sa pridali a podporili naše aktivity. Som si istý, že zodpovednosť k životnému prostrediu sa stane súčasťou všetkých veľkých športových či kultúrnych podujatí na Slovensku,“ vyhlásil podpredseda vlády a minister životného prostredia László Sólymos (MOST-HÍD). Zelené aktivity počas majstrovstiev sa sústreďovali na predchádzanie vzniku odpadu, triedenie a vzdelávanie. Organizátori umiestnili vo fanzónach a na štadiónoch viac ako 580 farebných nádob na triedenie. V ich blízkosti mohli fanúšikovia nájsť i informačné tabule o správnom triedení a o tom, aké je triedenie dôležité. Zelené aktivity ocenila i Medzinárodná hokejová federácia. Koncom mája získal organizačný výbor 2019 IIHF MS ocenenie udržateľnosti.


Vláda o Procházkovej kandidatúre ešte nerozhodla, Fico by sa s ním mal stretnúť

Slovenská vláda Procházkovu kandidatúru na post sudcu Všeobecného súdu EÚ stále oficiálne nestiahla.

BRATISLAVA. Premiér Robert Fico predpokladá, že sa asi bude musieť stretnúť s exlídrom bývalej koaličnej strany Sieť Radoslavom Procházkom a riešiť otázku jeho kandidatúry na post sudcu Všeobecného súdu EÚ. Fico v piatok pre médiá uviedol, že po negatívnom stanovisku poradného výboru k Procházkovej kandidatúre vláda ešte nerozhodla, či ju stiahne, alebo bude pokračovať v jeho podpore. Procházka je podľa Fica pravdepodobne pripravený odstrániť niektoré problémy, ktoré boli pomenované poradným výborom, a preto s ním treba o tom hovoriť. "Keď je tu eminentná snaha kandidáta, ktorý je jazykovo pripravený a ktorý sa vyzná vo veciach, tak sa tým záujmom budeme seriózne zaoberať," uviedol ďalej premiér. Dodal, že nájsť vhodného kandidáta nie je ľahké a nenájdete ho len tak na ulici. V prípade Procházkovej kandidatúry prijal poradný výbor ešte v decembri minulého roka negatívne stanovisko. Slovenská vláda jeho kandidatúru stále oficiálne nestiahla. Napriek negatívnemu stanovisku môže trvať na jeho kandidatúre a potom definitívne rozhodnutie padne v pléne zástupcov členských štátov. Minister zahraničných vecí Miroslav Lajčák už uviedol, že v tejto otázke by malo padnúť politické rozhodnutie na úrovni lídrov koaličných strán. Poradný výbor odmietol Procházkovu kandidatúru, a to "vzhľadom na obavy o integrite kandidáta, ktoré podľa výboru neboli rozptýlené". Stanovisko výboru v tejto časti neobsahuje podrobnejšie odôvodnenie nad rámec stručnej zmienky o vôli kandidáta vyhnúť sa zdaňovaniu niektorých nákladov jeho prezidentskej kampane v roku 2014, uviedla v januári Súdna rada po doručení písomného stanoviska. Podľa Súdnej rady v stanovisku poradného výboru rozsiahlo opisujú nesporné kvality Procházku, jeho právnu prax, jazykové schopnosti a medzinárodné skúsenosti. Vláda odobrila kandidatúru Procházku na post dodatočného sudcu Všeobecného súdu EÚ v Luxemburgu 28. septembra minulého roka. Túto kandidatúru vzhľadom na Procházkovu politickú minulosť a chyby, ktorých sa dopustil, sprevádzala kritika. Nikto nespochybňoval jeho odbornú pripravenosť, ale spochybňoval sa jeho morálny kredit. Ozvali sa aj hlasy, ktoré prípadný post sudcu v Luxemburgu pre Procházku označili za "trafiku", ktorú mal dostať na základe politických dohôd. To však expolitik odmietol. Ešte pred rozhodovaním poradného výboru sa Procházka rozhodol k 31. októbru vzdať poslaneckého mandátu v Národnej rade aj členstva v strane Sieť, ktorú zakladal. Procházka bol už druhý kandidát, ktorého nám na post dodatočného sudcu odmietli. Mária Patakyová neprešla výberom pre neznalosť francúzštiny - pracovného jazyka súdu.


Gelle s Botekom suverénne vyhrali svoje semifinále, postúpili do finále

Do bojov o medaily postúpila aj juniorka Valová.

MPNTEMOR-O-VELHO. Slovenský dvojkajak v zložení Peter Gelle, Adam Botek sa na MS v portugalskom Montemore-o-Velho prebojoval do podvečerného A-finále K2 na 1000 m. Obhajcovia striebra z vlaňajšieho šampionátu v Račiciach suverénnym spôsobom vyhrali druhé semifinále s náskokom 0,770 s pred dánskym tandemom Rene Poulsen, Morten Graversen. Po polovici trate boli až na siedmom mieste, no 250 m pred cieľom už pádlovali na tretej priečke a vo finiši prevalcovali konkurenciu. Do bojov o medaily postúpila aj talentovaná juniorka Lucia Valová v C1 na 500 m. V prvom semifinále finišovala druhá s takmer poldruhasekundovou stratou na víťaznú Maďarku Zsanett Lakatosovú. Matej Rusnák skončil v semifinále C1 na päťstovke siedmy a predstaví sa v B-finále.


USA žiadajú od OSN odsúdenie útokov na Izrael z pásma Gazy

Podľa Izraela by sa hnutie Hamas malo zodpovedať a očakáva od Bezpečnostnej rady OSN opatrenia.

NEW YORK. Spojené štáty vyzvali v utorok na zvolanie mimoriadneho zasadnutia Bezpečnostnej rady Organizácie Spojených národov (BR OSN) v súvislosti s vývojom na hraniciach palestínskeho pásma Gazy, odkiaľ militanti vypálili desiatky rakiet a mínometných granátov na južný Izrael, pričom zranili troch vojakov. Americká misia pri OSN očakáva, že zasadnutie sa uskutoční v stredu popoludní (newyorského času), informovala agentúra AP. Veľvyslankyňa Spojených štátov pri OSN Nikki Haleyová uviedla, že Bezpečnostná rada by mala vyjadriť pobúrenie a "odpovedať" na utorkové útoky z pásma Gazy, ktoré boli podľa nej najväčšie od roku 2014 a namierené proti "nevinným izraelským civilistom". Zodpovednosť za tento vývoj musí niesť "palestínske vedenie", dodala Haleyová. Izraelské sily odpovedali na spomínané útoky náletmi na rôzne ciele v pásme Gazy. Armáda uviedla, že väčšinu projektilov vypálených z tohto palestínskeho územia sa podarilo zachytiť, traja vojaci však utrpeli zranenia, čo podľa AP zvyšuje pravdepodobnosť ďalšej izraelskej odvety. Jeden mínometný granát dopadol blízko materskej školy iba krátko pred jej otvorením. Najnovšie útoky nasledujú po niekoľkých týždňoch masových protestov Palestínčanov pozdĺž hranice pásma Gazy s Izraelom, pri ktorých zahynulo v dôsledku izraelskej paľby vyše 110 osôb, v mnohých prípadoch neozbrojených demonštrantov. Izrael vyhlasuje, že za toto krviprelievanie nesie zodpovednosť radikálne hnutie Hamas, ktoré pásmo Gazy ovláda. Izraelský veľvyslanec pri OSN Danny Danon vyzval Bezpečnostnú radu a generálneho tajomníka organizácie Antónia Guterresa, aby "ostro odsúdili Hamas a nechali túto teroristickú organizáciu zodpovedať sa za najnovšie útoky". Izraelské ministerstvo zahraničných vecí predtým vyjadrilo očakávanie, že utorňajšie "teroristické útoky" odsúdia i jednotlivé vlády vo svete. Vyslanec EÚ v Izraeli Emanuele Giaufret napísal v utorok na Twitteri, že takéto "nerozlišujúce útoky sú úplne neprijateľné" a zaslúžia si "bezvýhradné odsúdenie". Palestínski militanti vypálili z pásma Gazy na južné časti Izraela najmenej 50 rakiet a mínometných granátov, čo predstavuje najprudšie ostreľovanie od vojny medzi Izraelom a Hamasom v roku 2014. Izraelská armáda zase podľa AP potvrdila viac ako 60 náletov na rôzne objekty v pásme Gazy, medzi ktorými mali byť nedokončený tunel na styku hraníc s Egyptom a Izraelom, úkryty pre drony alebo dielňa na výrobu rakiet. Palestínska paľba napriek tomu pokračovala aj v nočných hodinách.


Vlak v Južnej Afrike vzbĺkol, zahynulo najmenej 12 ľudí

JOHANNESBURG. Najmenej 12 ľudí zahynulo a ďalších asi 180 utrpelo zranenia počas nehody vlaku v Juhoafrickej republike, ktorý sa zrazil s kamiónom. Potvrdili to miestne úrady, ktorých cituje BBC. Nešťastie sa stalo na trati medzi Port Elizabeth a Johannesburgom. Vlak po zrážke zachvátili plamene, s ktorými dlho bojovali hasiči. Záchranári z horiaceho vlaku evakuovali až 850 pasažierov. Šofér kamiónu sa po zrážke pokúsil utiecť, zadržala ho však polícia. Počet obetí ešte môže vzrásť, keďže viacerí zo zranených v miestnych nemocniciach bojujú o život.


Bolt odštartoval skúšku v austrálskom klube: Prvý tréningový deň býva vždy najťažší

Dĺžka skúšky v klube Central Coast Mariners nie je bližšie špecifikovaná.

CANBERRA. Bývalý jamajský šprintér Usain Bolt odštartoval tréningovú skúšku v austrálskom futbalovom klube Central Coast Mariners. Osemnásobný olympijský víťaz a svetový rekordér v behu na 100 aj 200 metrov by sa v prípade jej úspešného zavŕšenia mohol predstaviť v tamojšej najvyššej súťaži A-League. Bolt absolvoval v utorok pod drobnohľadom trénera Mikea Mulvyho ľahší 15-minútový tréning zameraný na cibrenie prihrávok. Na štadióne v Gosforde ležiacom 80 km severne od Sydney ho sledovalo okolo sto reportérov a fotografov. "Som úplne mimo mojej komfortnej zóny, ale práve preto som tu, aby som sa do toho postupne dostal. S futbalom je to ako s atletikou, prvý tréningový deň býva vždy najťažší. Potrvá nejaký čas, kým nastane progres, no som pripravený na sebe tvrdo 'makať'," povedal Jamajčan pre akreditované médiá v deň svojich 32. narodenín. Dĺžka Boltovej skúšky v klube Central Coast Mariners nie je bližšie špecifikovaná. "Rozhodnutie o prípadnom Boltovom angažovaní určite nepadne zajtra ani pozajtra. Usain má v sebe víťaznú mentalitu, je to osemnásobný olympijský šampión, čo svedčí o jeho výnimočných schopnostiach," zdôraznil tréner Mulvy.


Južné krajiny EÚ kritizovali šéfa euroskupiny kvôli výroku o pití a ženách

Dijsselbloem upozornil, že počas finančnej krízy severné krajiny preukázali solidaritu s krajinami v kríze.

BRUSEL. Holandský minister financií Jeroen Dijsselbloem, ktorý je zároveň predsedom Euroskupiny, neformálneho združenia ministrov financií EÚ, čelí viacerým výzvam na odstúpenie zo svojej európskej funkcie po tom, ako sa nemiestne vyjadril na adresu južných krajín EÚ. Dijsselbloem v pondelok v rámci zasadnutia Euroskupiny v Bruseli v rozhovore pre denník Frankfurter Allgemeine Zeitung upozornil, že počas finančnej krízy severné krajiny eurozóny preukázali solidaritu s krajinami v kríze. Tými boli predovšetkým krajiny na juhu EÚ - Grécko, Taliansko, Španielsko a Portugalsko. "Ja ako sociálny demokrat som presvedčený, že solidarita je nesmierne dôležitá. Ale ten, kto ju požaduje, má tiež domáce úlohy. Nemôžete minúť všetky svoje peniaze na pijatiku a ženy a potom žiadať o podporu," skonštatoval Dijsselbloem. Komisárka EÚ zodpovedná za politiku hospodárskej súťaže Margrethe Vestagerová sa v stredu kriticky postavila voči týmto slovám. "Ja by som to nepovedala a myslím si, že to nie je správne," upozornila eurokomisárka. So žiadosťou o odvolanie Dijsselbloema z čela Euroskupiny vyrukoval portugalský premiér Antonio Costa, ktorý zároveň žiada aj verejné ospravedlnenie južným členom EÚ. Ešte predtým sa však na Dijsselbloema zniesla spŕška kritiky z radov poslancov Európskeho parlamentu. Bulharský europoslanec a šéf Strany európskych socialistov (PES) Sergej Stanišev upozornil, že PES sa od týchto výrokov dištancuje. "Jeho slová v žiadnom prípade neodrážajú víziu našej politickej rodiny," upozornil Stanišev. Dodal, že šéf Euroskupiny jednou vetou "zaútočil na krajiny južnej aj severnej Európy", a takéto správanie označil za neprijateľné, zvlášť v období "kritickom pre európsky integračný projekt". Holandská Strana práce (PvdA), ktorej členom je Dijsselbloem, je súčasťou širokej rodiny európskych socialistov. Dijsselbloemove vyjadrenie rozhnevalo mnohých europoslancov, ktorí požadujú nielen ospravedlnenie, ale aj jeho odchod z funkcie šéfa Euroskupiny. Predsedníčka parlamentnej skupiny Konfederácia Európskej zjednotenej ľavice a Severskej zelenej ľavice (GUE/NGL) Gabriele Zimmerová zdôraznila, že Dijsselbloem už vzhľadom na svoje "ponižujúce sexistické a xenofóbne poznámky proti juhoeurópskym krajinám" nemá politickú ani morálnu integritu, aby mohol aj naďalej šéfovať Euroskupine. "Ak Dijsselbloem odmietne odstúpiť, zodpovednosť padá na sociálnych demokratov, aby ho v tejto funkcii nahradili," uviedla Zimmerová, podľa ktorej "stereotypný obraz lenivých južných Európanov, ktorí potrebujú byť zachránení bohatými severskými krajinami", je nielen falošný, ale je aj urážkou miliónov Európanov trpiacich dôsledkami úsporných opatrení. Jeroen Dijsselbloem predsedá Euroskupine od januára 2013. Jeho dvaapolročné funkčné obdobie bolo obnovené v júli 2015. Pokračovanie v tejto funkcii má neisté aj preto, že PvdA zaznamenala v minulotýždňových parlamentných voľbách v Holandsku debakel a Dijsselbloem už v novej vláde zrejme nebude ministrom financií.


Chcel byť bližšie k dcére, tak odišiel z NHL. V Rusku ihneď upútal

Duo niekdajších kanonierov NHL Pavel Daciuk – Iľja Kovaľčuk ťahá Petrohrad v Kontinentálnej hokejovej lige. Dokopy získali už sedemnásť bodov.

BRATISLAVA. Štrnásť sezón, štrnásť účastí v play off. Taká je bilancia Rusa Pavla Daciuka v NHL. V nasledujúcom ročníku mal Detroitu znova pomôcť k postupu medzi najlepšie tímy. Všetko je však inak. Tridsaťosemročný útočník ukončil s klubom zmluvu a vrátil sa do rodnej krajiny. Kvôli rodine. „Nie je to ľahké rozhodnutie. Nezrodilo sa včera. Celý čas som v kontakte s dcérou a cítim, ako za mnou smúti a chýba jej moja podpora. Chcem sa vrátiť a byť bližšie pri nej,“ vravel denníku Detroit Free Press. Daciuk sa stal legendou Detroitu, s ktorým dvakrát vybojoval Stanley Cup. Klubu bude citeľne chýbať. „Pavel bol jedným z najlepších hráčov v NHL, všetky kluby nám ho závideli. Mne sa o svojom kroku odísť z Detroitu zdôveril už niekedy v januári. Nebol som nadšený. Stále som dúfal, že ho v klube niekto prehovorí a zostane. No jeho rozhodnutie bolo pevné. Bude mi za ním ľúto,“ povedal pre SME Tomáš Tatar, ktorý s ním hral za Red Wings. Hviezdny Rus odišiel do KHL, na dva roky sa upísal bohatému Petrohradu. A hneď sa stal kapitánom mužstva. Ruskému gigantovi sa jeho príchod vyplatil. Hneď v prvej minúte úvodného domáceho duelu sezóny s Ufou strelil prvý gól. Petrohrad vyhral suverénne 7:1. Daciuk si pripísal aj dve asistencie Výborný výkon podal aj v súboji s Kazaňou, keď zaznamenal tri body. Päť sekúnd pred koncom tretej tretiny vyrovnal na 5:5 a pre tím získal aspoň bod za remízu v riadnom hracom čase. „Myslím si, že fanúšikovia prídu na zápas najmä pre hviezdu takého kalibru akou je Daciuk. Jeho príchod zvýši záujem o ruský hokej, ale aj celú KHL,“ uviedol legendárny ruský hokejista Pavel Bure pre agentúru TASS. Klubu výrazne pomáha aj ďalší hviezdny Rus Iľja Kovaľčuk, ktorý má za sebou náročný záver minulej sezóny. Po konflikte s trénerom Iľjom Zubovom prišiel o kapitánske céčko a klub ho v play off vyradil zo zostavy. Na staré spory sa zabudlo a bývalý kanonier NHL pookrial. A to aj vďaka Daciukovi. Nový kouč Oleg Znarok, ktorý viedol posledné tri roky ruskú reprezentáciu a pred tohtoročnými MS vynechal Kovaľčuka z nominácie, totiž úderné duo zaradil do jedného útoku. Výsledok je zrejmý – Kovaľčuk je s desiatimi bodmi druhý v ligovej produktivite, Daciuk má na konte sedem bodov. Na obe hviezdy sa môžu tešiť aj slovenskí fanúšikovia. Petrohrad zavíta do Bratislavy už 4. októbra. Daciuk ešte predtým nastúpi na prestížnom Svetovom pohári, Kovaľčuk v ruskej nominácii opäť chýba. Naopak, na turnaji v  Toronte sa predstavia iní dvaja útočníci Petrohradu – Jevgenij Dadonov s Vadimom Šipačovom.